CELEX: 
Language: el
Date: 2019-02-26 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του Ταμείου Καινοτομίας

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το Ταμείο Καινοτομίας δημιουργείται με το άρθρο 10α παράγραφος 8 της οδηγίας 2003/87/ΕΚ
                  1
               , για τη στήριξη, σε όλα τα κράτη μέλη, της καινοτομίας στον τομέα των τεχνολογιών χαμηλών εκπομπών διοξειδίου του άνθρακα και των διαδικασιών που απαριθμούνται στο παράρτημα Ι, συμπεριλαμβανομένης της ασφαλούς περιβαλλοντολογικά δέσμευσης και χρήσης διοξειδίου του άνθρακα («CCU») που συμβάλλει σημαντικά στον μετριασμό της κλιματικής αλλαγής, καθώς και προϊόντων που αντικαθιστούν προϊόντα υψηλής έντασης διοξειδίου του άνθρακα, σε τομείς που απαριθμούνται στο παράρτημα I, και για την ενθάρρυνση της κατασκευής και λειτουργίας έργων που αποσκοπούν στην περιβαλλοντικά ασφαλή δέσμευση και γεωλογική αποθήκευση («CCS») του CO2, καθώς και σε καινοτόμες ανανεώσιμες πηγές ενέργειας και τεχνολογίες αποθήκευσης ενέργειας
                  2
               . Το Ταμείο, το οποίο διαθέτει τουλάχιστον 450 εκατομμύρια δικαιώματα, αποτελεί διάδοχο του προγράμματος NER 300. 
            
            
               Η στήριξη της καινοτομίας στον τομέα της τεχνολογίας χαμηλών εκπομπών διοξειδίου του άνθρακα συνιστά βασικό παράγοντα για την επίτευξη των στόχων για το κλίμα και την ανταγωνιστικότητα της ΕΕ που ορίζονται στη στρατηγική για την Ενεργειακή Ένωση
                  3
                και στην ανανεωμένη στρατηγική για τη βιομηχανική πολιτική
                  4
               . Το Ταμείο Καινοτομίας θα αποτελέσει το εργαλείο για την επίδειξη τεχνολογιών χαμηλών και μηδενικών εκπομπών διοξειδίου του άνθρακα, οι οποίες θα επιτρέψουν τη μετάβαση σε απαλλαγμένη από ανθρακούχες εκπομπές οικονομία, όπως ορίζεται στη μακροπρόθεσμη στρατηγική για τη μείωση των εκπομπών άνθρακα
                  5
               . Θα αυξήσει επίσης την ανταγωνιστικότητα των εταιρειών της ΕΕ, παρέχοντας τους βοήθεια ώστε να καταστούν παγκόσμιοι ηγέτες στις εν λόγω τεχνολογίες. Το Ταμείο Καινοτομίας θα στηρίξει του στόχους του στρατηγικού σχεδίου ενεργειακών τεχνολογιών (σχέδιο ΣΕΤ)
                  6
               , καθώς και τους στόχους που τίθενται στις συμπράξεις ιδιωτικού και δημοσίου τομέα στο πλαίσιο του προγράμματος-πλαισίου της ΕΕ για την έρευνα, ιδίως τη βιώσιμη βιομηχανική διαδικασία μέσω της αποδοτικότητας των πόρων και της ενέργειας (SPIRE), τις βιομηχανίες βιοπροϊόντων και την κοινή επιχείρηση «κυψέλες καυσίμου και υδρογόνο». Το Ταμείο Καινοτομίας θα πρέπει επίσης να συνεισφέρει σε μελλοντικές συμπράξεις και αποστολές στο πλαίσιο του προγράμματος «Ορίζων», σε συμφωνία με τους στόχους της οδηγίας 2003/87/EΚ.
            
            
               Στόχος του Ταμείου Καινοτομίας είναι να προσφέρει επιτυχή έργα επίδειξης όσον αφορά πρωτοποριακές καινοτομίες στον τομέα της τεχνολογίας χαμηλών εκπομπών διοξειδίου του άνθρακα. Το Ταμείο στοχεύει να επιλέξει καινοτόμα και βιώσιμα έργα επίδειξης και να συνεισφέρει στην κάλυψη του κενού χρηματοδότησής τους. Αναμένεται ότι έως το 2030, το χαρτοφυλάκιο του Ταμείου Καινοτομίας θα αντιστοιχεί σε ευρεία τεχνολογική και γεωγραφική κάλυψη. Το Ταμείο Καινοτομίας θα λειτουργεί στο πλαίσιο αποτελεσματικής, αποδοτικής και απλής δομής διακυβέρνησης, που θα διασφαλίζει τη λογοδοσία, τη διαφάνεια και την ανταλλαγή γνώσεων.
            
            
               Τα πιθανά ποσά επενδύσεων σε έργα επίδειξης εκτιμώνται
                  7
                μεταξύ 55 έως 68 δισ. EUR για τους επιλέξιμους τομείς. Παρότι αναμένεται ότι τα ποσά του Ταμείου Καινοτομίας θα είναι σημαντικά [6 δισ. EUR (για τιμή διοξειδίου του άνθρακα 15€/τόνο CO2) και 11 δισ. EUR (για τιμή 25€/τόνο CO2)], η ζήτηση για χρηματοδότηση υπερβαίνει κατά πολύ τους προβλεπόμενους διαθέσιμους πόρους. Ως εκ τούτου, η στήριξη του Ταμείου Καινοτομίας θα πρέπει να συνδυαστεί με τη στήριξη που παρέχεται από άλλα προγράμματα της ΕΕ και από τα κράτη μέλη. 
            
            
               Το Ταμείο Καινοτομίας θα λειτουργήσει συμπληρωματικά προς το πρόγραμμα Ορίζων Ευρώπη, διότι θα παρέχει στήριξη σε τεχνολογίες χαμηλών ή μηδενικών εκπομπών διοξειδίου του άνθρακα, τις οποίες το πρόγραμμα Ορίζων Ευρώπη –ή ο προκάτοχός του «Ορίζων 2020»– έχουν χρηματοδοτήσει σε πιο πρώιμα στάδια της ανάπτυξής τους. Επίσης, θα λειτουργήσει συμπληρωματικά προς το Ευρωπαϊκό Ταμείο Περιφερειακής Ανάπτυξης, το οποίο στηρίζει την καινοτομία και την ευρύτερη διάδοσή της (π.χ. λύσεις σε θέματα ενεργειακής απόδοσης για ΜΜΕ και κτίρια, έργα ανανεώσιμων πηγών ενέργειας) αλλά δεν παρέχει στήριξη τις δραστηριότητες που απαριθμούνται στο παράρτημα Ι της οδηγίας 2003/87/ΕΚ. Ο μηχανισμός «Συνδέοντας την Ευρώπη» και τα Ευρωπαϊκά Διαρθρωτικά και Επενδυτικά Ταμεία θα μπορούσαν να στηρίξουν στοιχεία υποδομής των έργων που χρηματοδοτούνται από το Ταμείο Καινοτομίας, όπως η κατασκευή αγωγών ή συνδέσεων στο δίκτυο CO2 και υδρογόνου. Το Ταμείο Καινοτομίας θα λειτουργήσει επίσης σε συνέργεια με το χρηματοδοτικό μέσο της Ένωσης για τη στήριξη των επενδύσεων (το ταμείο InvestEU που πρότεινε η Επιτροπή)
                  8
               : το Ταμείο θα είναι σε θέση να παρέχει πρόσθετη επενδυτική στήριξη (π.χ. εγγυήσεις δανείων ή ίδια κεφάλαια) σε έργα που χρηματοδοτούνται από το Ταμείο Καινοτομίας. Στην πρόταση της Επιτροπής για το InvestEU προβλέπεται ότι το Ταμείο Καινοτομίας θα μπορεί να συνεισφέρει σε συνδυαστικές πράξεις στο πλαίσιο του InvestEU (π.χ. προσαυξάνοντας την κάλυψη κινδύνου που παρέχει το InvestEU).  
            
            
               Ο βέλτιστος συνδυασμός της χρηματοδότησης από το Ταμείο Καινοτομίας, το ταμείο InvestEU, άλλα ενωσιακά προγράμματα και τα κράτη μέλη θα μπορέσει να εξασφαλίσει ευρεία κάλυψη του πρόσθετου κόστους και των κινδύνων που σχετίζονται με την επίδειξη καινοτόμων τεχνολογιών ή προϊόντων χαμηλών εκπομπών διοξειδίου του άνθρακα.
            
            
               Οι συννομοθέτες κάλεσαν την Επιτροπή να οργανώσει την πρώτη πρόσκληση του Ταμείου Καινοτομίας πριν από το 2021, ώστε να παρασχεθεί έγκαιρη στήριξη στα επιλέξιμα έργα. Παρότι τα μη εκταμιευθέντα έσοδα από την πρώτη πρόσκληση υποβολής προτάσεων του προγράμματος NER 300 έχουν αναδιοχετευθεί στα ενεργειακά έργα επίδειξης InnovFin και στο χρεωστικό μέσο του μηχανισμού «Συνδέοντας την Ευρώπη»
                  9
               , έχουν περάσει πλέον πάνω από πέντε έτη από την τελευταία πρόσκληση υποβολής προτάσεων για επιχορηγήσεις που οργανώθηκε στο πλαίσιο του προγράμματος NER 300 το 2013. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η εμπειρία από το πρόγραμμα NER 300, συμπεριλαμβανομένων των διδαγμάτων που αντλήθηκαν
                  10
               , παρείχε πολύτιμα στοιχεία για τον σχεδιασμό του Ταμείου Καινοτομίας. Το κύριο πρόβλημα που διαπιστώθηκε κατά τη διάρκεια της εφαρμογής του προγράμματος NER 300 είναι το χαμηλό ποσοστό επιτυχίας των ανατεθέντων έργων ή οι καθυστερήσεις στο πρώιμο στάδιο ανάπτυξης του έργου. Έως τώρα, μόλις 6 από τα 39 ανατεθέντα έργα έχουν τεθεί σε λειτουργία, ενώ 14 έργα έχουν αποσυρθεί. Κύριοι παράγοντες του χαμηλού ποσοστού επιτυχίας των έργων που χρηματοδοτήθηκαν στο πλαίσιο του προγράμματος NER 300 ήταν η επιλογή μη ώριμων έργων, καθώς και η καθυστερημένη παροχή στήριξης.
            
            
               Πρόσθετοι παράγοντες του χαμηλού ποσοστού επιτυχίας, οι οποίοι συνδέονται κυρίως με τον σχεδιασμό του προγράμματος NER 300 και προσδιορίστηκαν πρόσφατα από το Ελεγκτικό Συνέδριο
                  11
               , είναι η πολύπλοκη και ασαφής διαδικασία λήψης αποφάσεων και το δύσκαμπτο σύστημα επιλογής. Στο πλαίσιο αυτό, το Ελεγκτικό Συνέδριο συστήνει βελτίωση των διαδικασιών επιλογής των έργων και λήψης αποφάσεων, μέσω της αξιολόγησης των πτυχών της οικονομικής βιωσιμότητας και της συνοχής των έργων με τις προτεραιότητες της ΕΕ και τα εθνικά σχέδια των κρατών μελών για την ενέργεια και το κλίμα· της διασφάλισης ότι λαμβάνονται σταθερές και διαφανείς δεσμεύσεις από τα κράτη μέλη πριν από τη διάθεση των πόρων της ΕΕ· της θέσπισης κριτηρίων για την απόσυρση της χρηματοδότησης σε περιπτώσεις που τα έργα δεν επιτυγχάνουν τα συμφωνημένα ορόσημα· της διασφάλισης ευελιξίας ώστε να υπάρχει ανταπόκριση στις εξελίξεις τις αγοράς και τις τεχνολογικές εξελίξεις· του καλύτερου συντονισμού μεταξύ διαφορετικών προγραμμάτων στήριξης· και, τέλος, της διασφάλισης πλήρους λογοδοσίας. 
            
            
               Επιπρόσθετα, η Επιτροπή διενήργησε δύο γύρους διαβουλεύσεων με τα ενδιαφερόμενα μέρη, προκειμένου να συγκεντρώσει τις απόψεις εμπειρογνωμόνων για τον σχεδιασμό του Ταμείου Καινοτομίας: τομεακά εργαστήρια από τον Ιανουάριο έως τον Ιούνιο του 2017
                  12
                και δημόσια διαβούλευση μέσω Διαδικτύου από τον Ιανουάριο έως τον Απρίλιο του 2018
                  13
               . 
            
            
               Σύμφωνα με τις απαιτήσεις για τη βελτίωση της νομοθεσίας η Επιτροπή δημοσίευσε το σχέδιο του κατ’εξουσιοδότηση κανονισμού από τις 14 Δεκεμβρίου 2018 έως τις 11 Ιανουαρίου 2019 με σκοπό την υποβολή παρατηρήσεων. Ελήφθησαν τριάντα πέντε παρατηρήσεις από διάφορα ενδιαφερόμενα μέρη (κράτη μέλη, εμπορικές ενώσεις, εταιρείες). Ο γενικός τόνος των παρατηρήσεων είναι γενικά θετικός: εκφράζουν ικανοποίηση για τον κατ’εξουσιοδότηση κανονισμό, εκφράζουν την εκτίμησή τους για το γεγονός ότι ζητήθηκαν εκτενώς οι απόψεις των ενδιαφερομένων μερών και λήφθηκαν υπόψη στο μέτρο του δυνατού, συμφωνούν με τις αρχές και τις συγκεκριμένες διατάξεις, επισημαίνουν παράλληλα ότι ορισμένα στοιχεία, όπως ο ορισμός των σχετικών δαπανών και οι κανόνες για την ανάκτηση πρέπει να διευκρινιστούν στο πλαίσιο των προσκλήσεων υποβολής προτάσεων.
            
            
               Τα κύρια πορίσματα των διαβουλεύσεων οδηγούν στα ακόλουθα συμπεράσματα: 
            
            
               ·οι επιχορηγήσεις αποτελούν την καταλληλότερη μορφή στήριξης, αλλά υπάρχει επίσης ενδιαφέρον για χρηματοδοτικά μέσα·
            
            
               ·η στήριξη θα πρέπει εν γένει να συνδέεται τόσο με τις επενδυτικές όσο και με τις λειτουργικές δαπάνες· 
            
            
               ·τα κριτήρια επιλεξιμότητας θα πρέπει να ορίζουν προθεσμίες για την επίτευξη συγκεκριμένων ορόσημων·
            
            
               ·η διαδικασία εφαρμογής θα πρέπει να οργανώνεται στο πλαίσιο δύο σταδίων· 
            
         
         
            
               ·η αξιολόγηση των έργων θα πρέπει να βασίζεται σε πολλαπλά κριτήρια: δυνατότητα απαλλαγής από τις ανθρακούχες εκπομπές, κλιμακοθετησιμότητα, βαθμός καινοτομίας, τραπεζική ελκυστικότητα και προσδοκώμενο κόστος της εκτέλεσης· 
            
            
               ·απαιτείται ύπαρξη δίκαιου χρηματοδοτικού ισοζυγίου μεταξύ τομέων (ενέργεια, βιομηχανία) και τεχνολογιών
            
            
               ·η παροχή συνδρομής για ανάπτυξη έργων τα οποία διαθέτουν προοπτικές αλλά δεν είναι επαρκώς ώριμα θα μπορούσε να παράσχει προστιθέμενη αξία και να μειώσει τον απαιτούμενο χρόνο προετοιμασίας του έργου. 
            
            
               Η πρόταση κατ’ εξουσιοδότηση κανονισμού συνάδει με την πλειονότητα των προτιμήσεων που εξέφρασαν τα ενδιαφερόμενα μέρη σχετικά με όλα τα ανωτέρω στοιχεία.
            
            
               Η Επιτροπή παρήγγειλε ειδική μελέτη έρευνας αγοράς
                  14
               , στο πλαίσιο της οποίας διενεργήθηκε έρευνα μεταξύ 500 περίπου εμπειρογνωμόνων για να προβλεφθούν τα αποτελέσματα και η ενδεχόμενη αγορά μετά την έναρξη του Ταμείου Καινοτομίας. 
            
            
               Η Επιτροπή συνέστησε ειδική ομάδα εμπειρογνωμόνων του Ταμείου Καινοτομίας
                  15
               , σύμφωνα με την κοινή αντίληψη για τις κατ’ εξουσιοδότηση πράξεις
                  16
               , και πραγματοποίησε συσκέψεις με εμπειρογνώμονες  από επιλέξιμους τομείς που όρισαν τα κράτη μέλη στις 8 Ιουνίου και στις 4 Δεκεμβρίου 2018. Στις συσκέψεις κλήθηκαν το Ευρωπαϊκό Κοινοβούλιο και το Συμβούλιο της Ευρωπαϊκής Ένωσης. Κατά τη διάρκεια της πρώτης σύσκεψης, οι εμπειρογνώμονες στήριξαν εν πολλοίς τις προτεινόμενες επιλογές βάσει της εκτίμησης επιπτώσεων. Κατά τη διάρκεια της δεύτερης σύσκεψης, οι εμπειρογνώμονες εξέφρασαν τη γενική τους ικανοποίηση από το πεδίο εφαρμογής του σχεδίου κανονισμού και την ευελιξία που παρέχει για προσαρμογή στις μεταβαλλόμενες συνθήκες της αγοράς και άντληση διδαγμάτων από την εμπειρία. Οι παρατηρήσεις των εμπειρογνωμόνων αποτυπώθηκαν με την προσθήκη υποχρέωσης της Επιτροπής να διαβουλεύεται με τα κράτη μέλη όσον αφορά το κείμενο την πρόσκλησης, καθώς και την υποχρέωση του εκτελεστικού φορέα να στηρίζει να κράτη μέλη στις προσπάθειές τους για προβολή του Ταμείου Καινοτομίας και επικοινωνία με τους προτείνοντες τα έργα. Επιπλέον, το όριο για έργα μικρής κλίμακας αυξήθηκε σε 7,5 εκατ. EUR. Το κριτήριο επιλογής που αφορά την «ωριμότητα του έργου» αποσαφηνίστηκε, συμπεριλαμβάνοντας τη σπουδαιότητα της στήριξης από το οικείο κράτος μέλος. Επίσης, έγιναν μικρές τροποποιήσεις του κειμένου και διευκρινίσεις, συμπεριλαμβανομένου του προσδιορισμού του σχετικού κόστους. Η Επιτροπή διευκρίνισε περαιτέρω ότι η ομάδα εμπειρογνωμόνων θα συμμετέχει στη εκπόνηση των προσκλήσεων υποβολής προτάσεων.
            
            
               Δεδομένης της σπουδαιότητας του Ταμείου Καινοτομίας, η Επιτροπή ανέλαβε τη διενέργεια εκτίμησης επιπτώσεων, προκειμένου να αναλύσει τις διάφορες επιλογές για καθένα από τα ζητήματα εφαρμογής που υλοποιούνται με την παρούσα πρόταση. στο πλαίσιο της προτιμώμενης επιλογής, το Ταμείο θα εξακολουθήσει να στηρίζει το πρόσθετο κόστος έργων που σχετίζονται με την καινοτομία (όπως και στο πλαίσιο του NER 300), αλλά θα εκταμιεύει τις επιχορηγήσεις με πιο ευέλικτο τρόπο, βάσει ορόσημων κατά τη διάρκεια της κατασκευής και της λειτουργίας του έργου. Για την καλύτερη επιλογή των έργων, αυτά θα επιλέγονται μέσω τακτικών προσκλήσεων βάσει πολλαπλών κριτηρίων (όπως η σχέση κόστους-αποδοτικότητας, η αποφυγή εκπομπών αερίων θερμοκηπίου, η οικονομική βιωσιμότητα). Για τον εξορθολογισμό της διακυβέρνησης, η διαχείριση του Ταμείου αναλαμβάνεται από την Επιτροπή (με τη στήριξη ενός δημόσιου εκτελεστικού φορέα). Εφόσον η κατ’ εξουσιοδότηση πράξη θα πρέπει να θέτει το πλαίσιο των πράξεων, αρκετές αποφάσεις (π.χ. συγκεκριμένες λεπτομέρειες σχετικά με τη διαδικασία επιλογής και την αξιολόγηση) θα πρέπει να λαμβάνονται στο πλαίσιο των προσκλήσεων υποβολής προτάσεων, προκειμένου να αντικατοπτρίζουν καλύτερα τις μεταβαλλόμενες συνθήκες της αγοράς. Θα πρέπει να ζητείται η γνώμη των κρατών μελών όσον αφορά σημαντικές αποφάσεις (π.χ. λεπτομέρειες των προσκλήσεων υποβολής προτάσεων, πίνακας προεπιλεγμένων έργων). Προκειμένου να αποφευχθούν στρεβλώσεις της αγοράς άνθρακα, τα δικαιώματα του συστήματος εμπορίας εκπομπών της ΕΕ –τα οποία θα παρέχουν τους πόρους στο ταμείο– θα δημοπρατούνται σε ίσες ετήσιες ποσότητες έως το 2030, με περιορισμένο περιθώριο ευελιξίας για την προσαρμογή των ποσοτήτων που δημοπρατούνται αναλόγως της ζήτησης βάσει των προσκλήσεων για έργα. Το Ταμείο θα συνεργάζεται στενά με άλλα χρηματοδοτικά προγράμματα της ΕΕ, όπως το πρόγραμμα Ορίζων Ευρώπη, και θα συμπληρώνει τις επιχορηγήσεις που θα εκταμιεύει με επιστρεπτέες μορφές στήριξης (οφειλές, ίδια κεφάλαια, εγγυήσεις) μέσω συνδυαστικών πράξεων στο πλαίσιο του προγράμματος InvestEU, διασφαλίζοντας, με αυτόν τον τρόπο, συντονισμένη ανταπόκριση στις ανάγκες της αγοράς.
            
            
               Η προτιμώμενη επιλογή είχε τη σθεναρή στήριξη της πλειονότητας των ενδιαφερόμενων μερών, είτε επρόκειτο για αντιπροσώπους της βιομηχανίας, επιχειρήσεις κοινής ωφέλειας στον τομέα της ενέργειας, φορείς ανάπτυξης έργων, κράτη μέλη, ΜΚΟ ή την πανεπιστημιακή κοινότητα.
            
            
               Η προτιμώμενη επιλογή θα μειώσει το διοικητικό κόστος για τους προτείνοντες τα έργα και τις διοικήσεις των κρατών μελών, μέσω εξορθολογισμένης αλυσίδας και συντομότερης διαδικασίας λήψης αποφάσεων. Το διοικητικό κόστος του εκτελεστικού φορέα θα καλύπτεται πλήρως από τους πόρους του Ταμείου. Δεν αναμένονται άμεσες αρνητικές συνέπειες σε οικονομικό, κοινωνικό ή περιβαλλοντικό επίπεδο.
            
            
               Η επιτροπή ρυθμιστικού ελέγχου ζήτησε περισσότερα στοιχεία σχετικά με τις ανεπάρκειες του προγράμματος NER 300, το πεδίο εφαρμογής του κατ’ εξουσιοδότηση κανονισμού και την ευελιξία που παραχωρείται στο πλαίσιο των προσκλήσεων υποβολής προτάσεων, καθώς και την αλληλεπίδραση με άλλα ενωσιακά προγράμματα. Οι παράγοντες των αδυναμιών του προγράμματος NER 300 μπορούν να εξηγηθούν καλύτερα βάσει της πρόσφατης έκθεσης του Ελεγκτικού Συνεδρίου. Η εκτίμηση επιπτώσεων παρέχει περαιτέρω ανάλυση του τρόπου βέλτιστης αντιστάθμισης μεταξύ προβλεψιμότητας και ευελιξίας στην κατανομή των λειτουργιών μεταξύ του κατ’ εξουσιοδότηση κανονισμού και των προσκλήσεων υποβολής προτάσεων. Ο ρόλος του Ταμείου Καινοτομίας αποκρυσταλλώνεται στην παροχή σύνδεσης μεταξύ ερευνητικών προγραμμάτων –όπως το πρόγραμμα Ορίζων Ευρώπη– και άλλων ενωσιακών προγραμμάτων που χρηματοδοτούν την ανάπτυξη τεχνολογιών και υποδομών – όπως ο μηχανισμός «Συνδέοντας την Ευρώπη» ή το πρόγραμμα InvestEU. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Με το άρθρο 10α παράγραφος 8 της οδηγίας 2003/87/ΕΚ δημιουργείται το Ταμείο Καινοτομίας και καθορίζονται οι γενικοί κανόνες λειτουργίας του Ταμείου, ιδίως η πηγή των εσόδων του, τα επιλέξιμα έργα για στήριξη από το Ταμείο Καινοτομίας, καθώς και οι γενικοί κανόνες για την εκταμίευση της στήριξης. Επιπλέον, το άρθρο 10α παράγραφος 8 προσδιορίζει τα κριτήρια της διαδικασίας επιλογής και παρέχει δυνατότητα συμπληρωματικής χρηματοδότησης στα επιλέξιμα έργα από τα κράτη μέλη ή την Ένωση. 
            
            
               Επιπρόσθετα, το άρθρο 10α παράγραφος 8 της οδηγίας 2003/87/ΕΚ αναθέτει στην Επιτροπή την εξουσία να εκδίδει κατ' εξουσιοδότηση πράξεις για τη συμπλήρωση της οδηγίας όσον αφορά τους κανόνες λειτουργίας του Ταμείου Καινοτομίας, συμπεριλαμβανομένης της διαδικασίας και των κριτηρίων επιλογής.
            
            
               Η πρόταση κατ’ εξουσιοδότηση κανονισμού θεσπίζει τους κανόνες που είναι απολύτως απαραίτητοι για τη λειτουργία του Ταμείου Καινοτομίας, ενώ ταυτόχρονα παραχωρεί την αρμοδιότητα λήψης ορισμένων αποφάσεων στο πλαίσιο των προσκλήσεων υποβολής προτάσεων και των συμβατικών εγγράφων. 
            
            
               Στο κεφάλαιο Ι της πρότασης κατ’ εξουσιοδότηση κανονισμού καθορίζονται οι επιχειρησιακοί στόχοι του Ταμείου Καινοτομίας και καταρτίζεται κατάλογος των μορφών στήριξης που θα παρέχει το Ταμείο Καινοτομίας.
            
            
               Βασικό μέσο για την παροχή στήριξης μέσω του Ταμείου θα είναι οι επιχορηγήσεις, λόγω του υψηλού χρηματοδοτικού κενού και των κινδύνων που συνεπάγονται ανάλογα έργα και σύμφωνα με την έντονη προτίμηση που εξέφρασαν τα ενδιαφερόμενα μέρη. Στο βασικό κεφάλαιο της πρότασης –στο κεφάλαιο II– τίθενται συγκεκριμένοι κανόνες για τη χορήγηση της χρηματοδότησης. 
            
            
               Το Ταμείο Καινοτομίας θα καλύπτει έως και το 60 % του σχετικού κόστους, σύμφωνα με το άρθρο 10α παράγραφος 8 της οδηγίας 2003/87/ΕΚ. Η πρόταση κατ’ εξουσιοδότηση κανονισμού διατηρεί τον ορισμό του πρόσθετου κόστους που χρησιμοποιείται στο πρόγραμμα NER 300, δηλαδή της διαφοράς στο κόστος και τα έσοδα σε σύγκριση με μια συμβατική τεχνολογία, στοιχείο που συνάδει επίσης με την πρακτική στην αξιολόγηση των κρατικών ενισχύσεων στην ΕΕ. Ταυτόχρονα, η πρόταση ευνοεί έργα μικρής κλίμακας, μέσω της καθιέρωσης απλουστευμένου ορισμού του σχετικού κόστους.
            
            
               Το Ταμείο θα εκταμιεύει τη στήριξη σύμφωνα με τις ταμειακές ανάγκες των έργων. Έως 40 % του χορηγούμενου ποσού θα παρέχεται ως προκαταβολική χρηματοδότηση κατά την περάτωση από χρηματοδοτική άποψη για να αρθούν οι κίνδυνοι των έργων, ώστε αυτά να μπορούν να προχωρήσουν το ταχύτερο δυνατόν στο στάδιο της κατασκευής. Κάτι τέτοιο θα παράσχει επίσης ώθηση για επιτάχυνση των έργων μετά την περάτωσή τους από χρηματοδοτική άποψη. Το υπόλοιπο 60 % της επιχορήγησης θα παρέχεται σε έργα σύμφωνα με τις ταμειακές τους ανάγκες όταν αυτά επιτυγχάνουν συγκεκριμένα ορόσημα. Θα συσταθεί μηχανισμός ανάκτησης προκειμένου να διασφαλιστεί η ανάκτηση των αχρεωστήτως καταβληθέντων ποσών από το Ταμείο Καινοτομίας.
            
            
               Δεύτερον, στο κεφάλαιο ΙΙ θεσπίζονται κανόνες για την οργάνωση των προσκλήσεων υποβολής προτάσεων, τη διαδικασία υποβολής αίτησης και την επιλογή των έργων. Προκειμένου να επιλεγούν τα έργα που διαθέτουν την υψηλότερη δυνατότητα αποφυγής των εκπομπών αερίων θερμοκηπίου και σημαντικής μείωσης του κόστους μετάβασης προς μια οικονομία χαμηλών ανθρακούχων εκπομπών στους οικείους τομείς, είναι απαραίτητη η ύπαρξη αποτελεσματικού ανταγωνισμού σε επίπεδο ΕΕ. 
            
            
               Το Ταμείο προβλέπει την οργάνωση τακτικών προσκλήσεων υποβολής προτάσεων έως το 2030. Η πρόταση δεν καθορίζει προθεσμία μεταξύ των προσκλήσεων υποβολής προτάσεων, επιτρέποντας, με αυτόν τον τρόπο, την προσαρμογή των προσκλήσεων υποβολής προτάσεων στη ζήτηση και την ωριμότητα της δεξαμενής έργων, οι οποίες θα αξιολογούνται με το πέρας κάθε πρόσκλησης υποβολής προτάσεων. Προκειμένου να ικανοποιηθούν οι προσδοκίες των συννομοθετών, η πρώτη πρόσκληση υποβολής προτάσεων θα πρέπει να πραγματοποιηθεί πριν από τις 31 Δεκεμβρίου 2020. 
            
         
         
            
               Η πρόταση προβλέπει διαδικασία υποβολής αιτήσεων σε δύο στάδια, με στόχο τη μείωση του κόστους και της διοικητικής επιβάρυνσης των προτεινόντων τα έργα. Η διαδικασία υποβολής αιτήσεων σε δύο στάδια αποσκοπεί αφενός να απλουστεύσει και να επισπεύσει την προετοιμασία για τους αιτούντες και, αφετέρου, να επιτρέψει τον εκ των προτέρων προσδιορισμό των προτάσεων ώριμων έργων. Επιπλέον, η πρόταση προβλέπει τη δυνατότητα καθιέρωσης ειδικής διαδικασίας υποβολής αιτήσεων για έργα μικρής κλίμακας στο πλαίσιο των προσκλήσεων υποβολής προτάσεων. 
            
            
               Η πρόταση θεσπίζει πολλαπλά κριτήρια επιλογής όσον αφορά την αποτελεσματικότητα, την αποδοτικότητα και την κλιμακοθετησιμότητα, βάσει των οποίων θα αξιολογείται η δυνατότητα μείωσης των εκπομπών αερίων θερμοκηπίου του έργου, το επίπεδο καινοτομίας, η οικονομική βιωσιμότητα, η δυνατότητα ευρύτερης εφαρμογής και επανάληψης, το κόστος μείωσης των εκπομπών και η ωριμότητα του έργου όσον αφορά την τεχνολογική και επιχειρηματική ετοιμότητα, συμπεριλαμβανομένης της κατοχής αδειών που καλύπτουν, μεταξύ άλλων, την εκτίμηση των περιβαλλοντικών επιπτώσεων του έργου. 
            
            
               Προκειμένου να διασφαλιστεί ισόρροπη γεωγραφική κατανομή της στήριξης, η πρόταση προβλέπει απλουστεύσεις όσον αφορά έργα μικρής κλίμακας και παροχή στήριξης για την ανάπτυξη έργων. Επιπλέον, επιτρέπει τη θέσπιση πρόσθετων κριτηρίων επιλογής στο πλαίσιο μεταγενέστερων προσκλήσεων.
            
            
               Το κεφάλαιο III επιτρέπει στο Ταμείο Καινοτομίας να εκταμιεύει τα έσοδά του στο πλαίσιο συνδυαστικών πράξεων υπό το πρόγραμμα InvestEU, παρέχοντας, με αυτόν τον τρόπο, πιο στοχοθετημένη στήριξη σε επιλέξιμα έργα, είτε επιπλέον των επιχορηγήσεων είτε εναλλακτικά προς αυτές. 
            
            
               Το κεφάλαιο IV με τίτλο «Διακυβέρνηση» ορίζει τους βασικούς παράγοντες της υλοποίησης του Ταμείου Καινοτομίας. Ειδικότερα, προσδιορίζει τον ρόλο της Επιτροπής, των εκτελεστικών φορέων, των κρατών μελών και των ενδιαφερόμενων μερών.
            
            
               Οι προσκλήσεις υποβολής προτάσεων για το Ταμείο θα οργανώνονται σε κεντρικό επίπεδο από την Επιτροπή, με τη στήριξη των εκτελεστικών φορέων. Αυτό θα διασφαλίσει απλουστευμένη και εξορθολογισμένη διαδικασία λήψης αποφάσεων και, συνεπώς, θα μειώσει το διοικητικό κόστος για τους προτείνοντες τα έργα. Η ΕΤΕπ ή ένας εκτελεστικός οργανισμός μπορεί να συγκαταλέγονται μεταξύ των φορέων εκτέλεσης των απαιτούμενων εργασιών. 
            
            
               Τα κράτη μέλη θα διαδραματίζουν σημαντικό ρόλο στην υλοποίηση του Ταμείου Καινοτομίας.  Η παροχή στήριξης και η δέσμευση των κρατών μελών είναι αναγκαίες για την ταχεία υλοποίηση των έργων, π.χ. μέσω πρόσθετης χρηματοδοτικής ενίσχυσης ή επίσπευσης των αδειοδοτήσεων. Όσον αφορά ζητήματα γενικών προσανατολισμών του Ταμείου Καινοτομίας θα πραγματοποιούνται διαβουλεύσεις με ευρύτερη ομάδα ενδιαφερόμενων μερών.
            
            
               Τέλος, η πρόταση θέτει τους κανόνες υποβολής εκθέσεων, παρακολούθησης, αξιολόγησης, ελέγχου και δημοσιότητας.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Όλες οι δραστηριότητες που πραγματοποιούνται στο πλαίσιο του Ταμείου Καινοτομίας σύμφωνα με το παρόν σχέδιο κατ’ εξουσιοδότηση κανονισμού της Επιτροπής χρηματοδοτούνται από τα έσοδα που προέρχονται από τον πλειστηριασμό των δικαιωμάτων του συστήματος εμπορίας εκπομπών, όπως προβλέπεται στο άρθρο 10α παράγραφος 8 της οδηγίας 2003/87/ΕΚ, με την οποία δημιουργείται το Ταμείο Καινοτομίας και τίθενται οι γενικοί κανόνες λειτουργίας του. Ο κανονισμός (ΕΕ) αριθ. 1031/2010 της Επιτροπής ορίζει λεπτομερείς κανόνες για τον χρόνο διεξαγωγής, τη διαχείριση και τις λοιπές πτυχές όσον αφορά τους πλειστηριασμούς των δικαιωμάτων του συστήματος εμπορίας εκπομπών, τα πλειστηριάσματα των οποίων ανήκουν στα κράτη μέλη και, συνεπώς, η είσπραξη και διαχείρισή τους τελούνται εκτός του προϋπολογισμού της ΕΕ. Η εν λόγω βασική αρχή εξακολουθεί να είναι κοινή όπως και στο πρόγραμμα NER 300, το οποίο συνιστά τον προκάτοχο του Ταμείου Καινοτομίας, και θα συνεχίσει να ισχύει ανεξαρτήτως του ποιος είναι ο φορέας που υλοποιεί συγκεκριμένα το Ταμείο Καινοτομίας: η Ευρωπαϊκή Τράπεζα Επενδύσεων (ΕΤΕπ) στην περίπτωση του προγράμματος NER 300 ή η Επιτροπή μεμονωμένα ή σε συνεργασία με έναν εκτελεστικό οργανισμό.
            
            
               Λαμβανομένων υπόψη των συστάσεων του Ελεγκτικού Συνεδρίου που διατυπώθηκαν στο πλαίσιο του προγράμματος NER 300
                  17
                και του αυξημένου ρόλου της Επιτροπής στην υλοποίηση του Ταμείου Καινοτομίας, στο πλαίσιο του οποίου η Επιτροπή επιλέγει να υλοποιήσει το Ταμείο Καινοτομίας υπό άμεση διαχείριση, προβλέπεται η ενσωμάτωση του Ταμείου Καινοτομίας σε δημοσιονομική διάρθρωση ανάλογη αυτής άλλων ταμείων στα οποία η Επιτροπή αναλαμβάνει καθήκοντα συντονισμού και υλοποίησης όσον αφορά χρηματοδοτικές συνεισφορές από τρίτα μέρη, όπως τα καταπιστευματικά ταμεία. Στην περίπτωση αυτή, όλα τα έσοδα του Ταμείου Καινοτομίας θα μπορούσαν να εισπράττονται από τον εκπλειστηριαστή, σύμφωνα με τις διατάξεις των κεφαλαίων VII και VIII του κανονισμού (ΕΕ) αριθ. 1031/2010, ως εξωτερικά έσοδα για ειδικό προορισμό κατά την έννοια του άρθρου 21 παράγραφοι 1 και 5 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου
                  18
                (ο «δημοσιονομικός κανονισμός»). Τα εν λόγω εξωτερικά έσοδα για ειδικό προορισμό θα χρηματοδοτούν όλες τις δαπάνες που σχετίζονται με τις δραστηριότητες υλοποίησης του Ταμείου Καινοτομίας, συμπεριλαμβανομένου του διοικητικού κόστους. Κατά συνέπεια, η υλοποίηση του Ταμείου Καινοτομίας όπως προτείνεται βάσει του παρόντος σχεδίου κατ’ εξουσιοδότηση κανονισμού δεν θα έχει καμία πρόσθετη δημοσιονομική επίπτωση στον προϋπολογισμό της ΕΕ. 
            
            
               Όσον αφορά την ενδεχόμενη ανάθεση ορισμένων εκτελεστικών καθηκόντων σε εκτελεστικό οργανισμό, θα δρομολογηθεί λεπτομερής ανάλυση κόστους-οφέλους. Ανάλογη λεπτομερής ανάλυση κόστους-οφέλους όσον αφορά την ενδεχόμενη ανάθεση εργασιών στο πλαίσιο όλων των προγραμμάτων της ΕΕ υπό το προσεχές ΠΔΠ 2021-2027 βρίσκεται επί του παρόντος σε στάδιο εκπόνησης.
            
            
               Πίνακας 1: Ενδεικτικά παραδείγματα δυνητικών έργων
            
            
                     
                        Κατηγορία τομέων
                     
                  
                  
                     
                        Επιλέξιμοι τομείς βάσει του άρθρου 10α παράγραφος 8 της οδηγίας 2003/87/ΕΚ
                     
                  
                  
                     
                        Παραδείγματα δυνητικών έργων
                           19
                        
                     
                  
               
                     
                        Ενέργεια από ανανεώσιμες πηγές
                     
                  
                  
                     
                        Αιολική ενέργεια
                     
                  
                  
                     
                        - Πλωτές υπεράκτιες αιολικές μονάδες
                     
                     
                        - Ανεμογεννήτριες επόμενης γενιάς
                     
                  
               
                     
                  
                  
                     
                        Ηλιακή ενέργεια
                     
                  
                  
                     
                        -Μονάδες παραγωγής ηλεκτρικής ενέργειας με συγκεντρωτικά κάτοπτρα
                     
                     
                        - Εύκαμπτες οργανικές κυψέλες
                     
                     
                        - Πλωτές φωτοβολταϊκές εγκαταστάσεις
                     
                     
                        - Υβριδικά φωτοβολταϊκά συστήματα, τεχνολογίες παραγωγής ηλεκτρικής ενέργειας με συγκεντρωτικά κάτοπτρα και αποθήκευσης
                     
                  
               
                     
                  
                  
                     
                        Γεωθερμική ενέργεια
                     
                  
                  
                     
                        - Βελτιωμένα γεωθερμικά συστήματα
                     
                  
               
                     
                  
                  
                     
                        Βιοενέργεια
                     
                  
                  
                     
                        - Προηγμένα βιοκαύσιμα
                     
                  
               
                     
                  
                  
                     
                        Ωκεάνια ενέργεια
                     
                  
                  
                     
                        - Τεχνολογίες παραγωγής ενέργειας από την παλίρροια και τα κύματα
                     
                  
               
                     
                        Αποθήκευση ενέργειας
                     
                  
                  
                     
                        Αποθήκευση ενέργειας
                     
                  
                  
                     
                        - Καινοτομία προϊόντων (π.χ. αποθήκευση θερμότητας, άντληση θερμότητας, αποθήκευση ηλεκτρικής ενέργειας, μπαταρίες ροής, τεχνολογία ιόντων λιθίου ή μετα-λιθίου, αποθήκευση ενέργειας πεπιεσμένου αέρα ή υγρού αέρα)
                     
                     
                        - Καινοτομία διαδικασιών (π.χ. τεχνολογία αλυσίδας συστοιχιών και τεχνητή νοημοσύνη)
                     
                     
                        - Καινοτομία συστημάτων (π.χ. συστήματα διαχείρισης ενέργειας και σταθμοί φόρτισης σε λιμένες)
                     
                     
                        - Μεγάλης κλίμακας επίδειξη παραγωγής υδρογόνου από ανανεώσιμες πηγές ενέργειας και χρήσης του για την αποθήκευση ενέργειας (π.χ. ηλεκτρόλυση νερού σε συνδυασμό με συστήματα αποθήκευσης υδρογόνου) 
                     
                  
               
                     
                        Δέσμευση και αποθήκευση διοξειδίου του άνθρακα (CCS)
                     
                  
                  
                     
                        Δέσμευση και αποθήκευση διοξειδίου του άνθρακα (CCS)
                     
                  
                  
                     
                        - Έργα CCS σε όλο το μήκος της αλυσίδας
                     
                     
                        - Έργα CCS σε μέρος του μήκους της αλυσίδας, με συμβάσεις ασφαλούς αποθήκευσης
                     
                  
               
                     
                        Δέσμευση και χρήση του διοξειδίου του άνθρακα (CCU)
                     
                  
                  
                     
                        Δέσμευση και χρήση του διοξειδίου του άνθρακα
                     
                  
                  
                     
                        Δέσμευση του CO2 και άλλων αέριων αποβλήτων που περιέχουν διοξείδιο του άνθρακα και μετατροπή τους σε χρήσιμα καύσιμα ή προϊόντα
                     
                  
               
                     
                        Βιομηχανία
                     
                  
                  
                     
                        Παραγωγή οπτάνθρακα και προϊόντων διύλισης πετρελαίου
                     
                  
                  
                     
                        - Μετάβαση σε υδρογόνο χαμηλών ανθρακούχων εκπομπών 
                     
                     
                        - Χρήση εναλλακτικών, βιώσιμων προϊόντων εφοδιασμού
                     
                     
                  
               
                     
                  
                  
                     
                        Παραγωγή βασικών σιδηρούχων μετάλλων
                     
                  
                  
                     
                        - Νέες τεχνολογίες αναγωγικής τήξης
                     
                     
                        - Τεχνολογίες απευθείας αναγωγής που βασίζονται σε υδρογόνο χαμηλών ανθρακούχων εκπομπών
                     
                     
                        - Παραγωγή χάλυβα με ηλεκτρική ενέργεια
                     
                     
                        - Ανακύκλωση αερίων υψικαμίνου
                     
                  
               
                     
                  
                  
                     
                        Παραγωγή βασικών μη σιδηρούχων μετάλλων
                     
                  
                  
                     
                        - Ηλεκτρόλυση χαμηλών εκπομπών
                     
                     
                        -Αδρανείς άνοδοι/βρεγμένες, αποστραγγισμένες κάθοδοι
                     
                     
                        - Μαγνητική μπιγιέτα θέρμανσης
                     
                     
                        - Ανάκτηση θερμότητας
                     
                  
               
                     
                  
                  
                     
                        Παραγωγή προϊόντων τσιμέντου και σκυροδέματος
                     
                  
                  
                     
                        - Τσιμέντο μειωμένων ανθρακούχων εκπομπών
                     
                     
                        - Τσιμέντο χαμηλών ανθρακούχων εκπομπών 
                     
                     
                        - Αλλαγές στη σύνθεση του σκυροδέματος
                     
                  
               
                     
                  
                  
                     
                        Προϊόντα άσβεστου και γύψου
                     
                  
                  
                     
                        - Αύξηση της συγκέντρωσης CO2 π.χ. μέσω ανακύκλωσης
                     
                     
                        - Συνδυασμός με επεξεργασία οξυγονούχου καυσίμου
                     
                  
               
                     
                  
                  
                     
                        Παραγωγή γυαλιού και προϊόντων υάλου
                     
                  
                  
                     
                        - Ηλεκτρικές κάμινοι
                     
                     
                        - Καύση οξυγονούχου καυσίμου (συμπεριλαμβανομένης της ανάκτησης θερμότητας) 
                     
                     
                        - Μετάβαση σε βιοκαύσιμα ή υδρογόνο χαμηλών ανθρακούχων εκπομπών 
                     
                     
                        - Ανασύνθεση παρτίδας και εσχαρισμός παρτίδας (π.χ. μη ανθρακούχων υλικών ή γυαλιού με χαμηλότερη θερμοκρασία τήξης)
                     
                  
               
                     
                  
                  
                     
                        - Παραγωγή προϊόντων αργίλου και πυρίμαχων προϊόντων
                     
                  
                  
                     
                        - Ηλεκτρικές κάμινοι και ξηραντήρια
                     
                     
                        - Σχεδιασμός προϊόντων που δεν υποβάλλονται σε έψηση ή υποβάλλονται σε ήπια έψηση
                     
                     
                        - Άλλες καινοτομίες προϊόντων
                     
                  
               
                     
                  
                  
                     
                        Χαρτοποιία και κατασκευή χάρτινων προϊόντων
                     
                  
                  
                     
                        -Νέες τεχνικές ξήρανσης
                     
                     
                        - Μετατροπή ινωδών υλικών σε αφρό
                     
                     
                        - Αεριοποίηση μαύρου υγρού
                     
                     
                        - Ενζυμική προεπεξεργασία
                     
                     
                        Ανάκτηση θερμότητας·
                     
                     
                        - Ηλεκτροχημικός αποπολυμερισμός ληγνίνης
                     
                  
               
                     
                  
                  
                     
                        Παραγωγή χημικών ουσιών και προϊόντων
                     
                  
                  
                     
                        - Χρήση ή βελτιωμένη χρήση εναλλακτικών πηγών άνθρακα: CO2, βιομάζα, απόβλητα, καυσαέρια, κατάλοιπα και ανακυκλωμένα υλικά
                     
                     
                        - Πρωτοποριακά υλικά (π.χ. λειτουργικά υλικά υψηλής απόδοσης, συμπεριλαμβανομένων ελαφρών υλικών στην παραγωγή ενέργειας χαμηλών ανθρακούχων εκπομπών, την κινητικότητα και τις κατοικίες)
                     
                     
                        - Χρήση ηλεκτρικής ενέργειας από ανανεώσιμες πηγές
                     
                     
                        - Παραγωγή και χρήση υδρογόνου χαμηλών ανθρακούχων εκπομπών
                     
                     
                        - Ηλεκτροποίηση διαδικασιών, μέσω, μεταξύ άλλων, μη συμβατικών μορφών ενέργειας 
                     
                  
               
                     
                  
                  
                     
                        Άλλοι τομείς που καλύπτονται από το παράρτημα Ι της οδηγίας 2003/87/ΕΚ
                     
                  
                  
                     
                        - Παραγωγή υδρογόνου χαμηλών ανθρακούχων εκπομπών με χρήση ηλεκτρικής ενέργειας από ανανεώσιμες πηγές ή CCS
                     
                     
                        - Καινοτόμος παραγωγή ελαστικών επισώτρων χαμηλών ανθρακούχων εκπομπών 
                     
                  
               
                     
                        Οριζόντια θέματα
                     
                  
                  
                     
                        Οριζόντια έργα και βιομηχανική συμβίωση
                     
                  
                  
                     
                        - Οποιοσδήποτε συνδυασμός των ανωτέρω
                     
                     
                        - Δέσμευση διοξειδίου του άνθρακα από πολλές βιομηχανικές μονάδες, μεταφορά του CO2, χρήση και αποθήκευση
                     
                     
                        - Παραγωγή και επίδειξη μπαταριών μεγάλης κλίμακας νέων χημικών ουσιών
                     
                     
                        - Χρήση και αποθήκευση υδρογόνου χαμηλών ανθρακούχων εκπομπών και έργα υποδομών
                     
                     
                        - Φόρτιση με ηλεκτρική ενέργεια
                     
                     
                        - Υβριδικά συστήματα ανανεώσιμων μορφών ενέργειας 
                     
                     
                        - Συστήματα βιομηχανικής θέρμανσης με χρήση αντλιών θερμότητας
                     
                  
               
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 26.2.2019
            
            
               για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του Ταμείου Καινοτομίας
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ
                  20
                του Συμβουλίου, και ιδίως το άρθρο 10α παράγραφος 8 τέταρτο εδάφιο,
            
            
               Εκτιμώντας τα ακόλουθα: 
            
            
               (1)Θα πρέπει να θεσπιστούν λεπτομερείς κανόνες σχετικά με τη λειτουργία του Ταμείου Καινοτομίας, λαμβανομένων υπόψη των διδαγμάτων που αντλήθηκαν από το πρόγραμμα NER 300, το οποίο δημιουργήθηκε βάσει της οδηγίας 2003/87/ΕΚ και υλοποιήθηκε βάσει της απόφασης 2010/670/ΕΕ της Επιτροπής
                  21
               · και θα πρέπει να συνεκτιμηθούν ιδίως τα συμπεράσματα της έκθεσης του Ελεγκτικού Συνεδρίου
                  22
               .
            
            
               (2)Προκειμένου να καλυφθούν η χαμηλότερη αποδοτικότητα και οι υψηλότεροι τεχνολογικοί κίνδυνοι των επιλέξιμων έργων σε σύγκριση με τις συμβατικές τεχνολογίες, σημαντικό τμήμα του Ταμείου Καινοτομίας θα πρέπει να παρέχεται με τη μορφή επιχορηγήσεων. Ως εκ τούτου, θα πρέπει να θεσπιστούν λεπτομερείς κανόνες σχετικά με την εκταμίευση των επιχορηγήσεων. 
            
            
               (3)Δεδομένου ότι οι κίνδυνοι και η αποδοτικότητα των επιλέξιμων έργων δύνανται να διαφοροποιούνται μεταξύ τομέων και δραστηριοτήτων των εν λόγω έργων και ενδέχεται επίσης να ανακύπτουν προϊόντος του χρόνου, είναι σκόπιμο να επιτραπεί η χορήγηση μέρους της στήριξης του Ταμείου Καινοτομίας μέσω συνεισφορών σε συνδυαστικές πράξεις στο πλαίσιο του χρηματοδοτικού μέσου της Ένωσης για τη στήριξη των επενδύσεων, καθώς και υπό άλλες μορφές που προβλέπονται στον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου
                  23
                (ο «δημοσιονομικός κανονισμός»).
            
            
               (4)Για τους σκοπούς της χρηματοδότησης στο πλαίσιο του Ταμείου Καινοτομίας, είναι σκόπιμο η διαφορά μεταξύ του συνολικού κόστους ενός επιλέξιμου έργου και του συνολικού κόστους ενός αντίστοιχου έργου που χρησιμοποιεί συμβατική τεχνολογία να θεωρηθεί ως σχετικό κόστος. Ωστόσο, προκειμένου να αποφευχθεί η υπερβολική διοικητική επιβάρυνση για έργα μικρής κλίμακας και να αντιμετωπιστούν οι ιδιαίτερες δυσκολίες που αυτά αντιμετωπίζουν στην εξασφάλιση χρηματοδότησης, ως σχετικό κόστος των έργων μικρής κλίμακας θα πρέπει να θεωρούνται οι συνολικές δαπάνες κεφαλαίου τέτοιων έργων.
            
            
               (5)Με στόχο να καταστούν εγκαίρως διαθέσιμοι επαρκείς χρηματοδοτικοί πόροι στα επιλέξιμα έργα, η εκταμίευση των επιχορηγήσεων θα πρέπει να βασίζεται στην επίτευξη ορόσημων. Σε ό,τι αφορά όλα τα έργα, στα ορόσημα θα πρέπει να περιλαμβάνεται η περάτωση από χρηματοδοτική άποψη και η έναρξη λειτουργίας. Καθώς, όσον αφορά ορισμένα έργα, ενδέχεται να υπάρχει ανάγκη εκταμίευσης της στήριξης σε διαφορετικό χρονικό σημείο, είναι σκόπιμο να προβλεφθεί η δυνατότητα καθορισμού πρόσθετων ορόσημων στο πλαίσιο των συμβατικών εγγράφων. 
            
            
               (6)Προκειμένου να αυξηθεί η πιθανότητα επιτυχίας των έργων, θα πρέπει να καθοριστεί δυνατότητα εκταμίευσης μέρους της επιχορήγησης πριν από την έναρξη λειτουργίας ενός έργου. Η εκταμίευση των επιχορηγήσεων θα πρέπει, κατά κανόνα, να ξεκινά κατά την περάτωση από χρηματοδοτική άποψη και να συνεχίζεται κατά την εξέλιξη και τη λειτουργία του έργου.
            
            
               (7)Το κύριο μέρος της στήριξης του Ταμείου Καινοτομίας θα πρέπει να εξαρτάται από την εξακριβωμένη αποφυγή εκπομπών αερίων θερμοκηπίου. Κατά συνέπεια, σημαντική ανεπάρκεια απόδοσης στην αποφυγή εκπομπών αερίων θερμοκηπίου θα πρέπει να οδηγεί σε μείωση και ανάκτηση του ποσού στήριξης, αναλόγως της εν λόγω αποφυγής. Εντούτοις, ο μηχανισμός μείωσης και ανάκτησης θα πρέπει να είναι επαρκώς ευέλικτος, ούτως ώστε να λαμβάνει υπόψη τον καινοτόμο χαρακτήρα των έργων που στηρίζονται από το Ταμείο Καινοτομίας. 
            
            
               (8)Οι επιχορηγήσεις στο πλαίσιο του Ταμείου Καινοτομίας θα πρέπει να χορηγούνται βάσει ανταγωνιστικής διαδικασίας επιλογής, μέσω προσκλήσεων υποβολής προτάσεων. Προκειμένου να μειωθεί η διοικητική επιβάρυνση για τους προτείνοντες τα έργα, θα πρέπει να καθιερωθεί διαδικασία υποβολής αιτήσεων δύο σταδίων, αποτελούμενη από την εκδήλωση ενδιαφέροντος και την υποβολή πλήρους αίτησης. 
            
            
               (9)Τα υποψήφια έργα για παροχή στήριξης από το Ταμείο Καινοτομίας θα πρέπει να αξιολογούνται βάσει ποιοτικών και ποσοτικών κριτηρίων. Ο συνδυασμός αυτών των κριτηρίων θα διασφαλίσει την πληρότητα της αξιολόγησης του έργου όσον αφορά τις τεχνολογικές και επιχειρηματικές του δυνατότητες. Για να διασφαλιστεί δίκαιη και αξιοκρατική επιλογή, τα έργα θα πρέπει να επιλέγονται βάσει κοινών κριτηρίων επιλογής, αλλά να αξιολογούνται και να κατατάσσονται, κατ’ αρχάς, σε σχέση με άλλα έργα του ίδιου τομέα και, ακολούθως, σε σχέση με έργα όλων των τομέων. 
            
            
               (10)Έργα που παρουσιάζουν ανεπαρκή ωριμότητα όσον αφορά τον σχεδιασμό, το επιχειρηματικό μοντέλο και τη χρηματοοικονομική και νομική διάρθρωση, ιδίως υπό το πρίσμα ενδεχόμενης έλλειψης στήριξης από τα οικεία κράτη μέλη ή των απαραίτητων εθνικών αδειών, δεν θα πρέπει να επιλέγονται για στήριξη από το Ταμείο Καινοτομίας. Ωστόσο, ενδέχεται τέτοιου είδους έργα να έχουν προοπτικές. Κατά συνέπεια, θα πρέπει να καθοριστεί δυνατότητα παροχής συνδρομής για ανάπτυξη έργων όσον αφορά τέτοιου είδους έργα. Η παροχή συνδρομής για ανάπτυξη έργων θα πρέπει ιδίως να ευνοεί έργα μικρής κλίμακας και έργα σε κράτη μέλη με χαμηλότερα εισοδήματα, ώστε να συμβάλλει στην επίτευξη γεωγραφικά ισόρροπης κατανομής της στήριξης τους Ταμείου Καινοτομίας. 
            
            
               (11)Είναι σημαντικό να επιτευχθεί γεωγραφικά ισόρροπη κατανομή της στήριξης του Ταμείου Καινοτομίας. Προκειμένου να αποφευχθεί μια κατάσταση στην οποία ορισμένα κράτη μέλη δεν καλύπτονται επαρκώς, θα πρέπει να καθοριστεί δυνατότητα θέσπισης πρόσθετων κριτηρίων επιλογής, που αποσκοπούν στην επίτευξη γεωγραφικής ισορροπίας στο πλαίσιο δεύτερης ή μεταγενέστερων προσκλήσεων υποβολής προτάσεων.
            
            
               (12)Η Επιτροπή θα πρέπει να διασφαλίζει την υλοποίηση του Ταμείου Καινοτομίας. Εντούτοις, θα πρέπει να επιτραπεί στην Επιτροπή να αναθέτει ορισμένες εκτελεστικές δράσεις, όπως η οργάνωση των προσκλήσεων υποβολής προτάσεων, η προεπιλογή των έργων ή η συμβατική διαχείριση των επιχορηγήσεων σε εκτελεστικούς φορείς.
            
            
               (13)Η διαχείριση των εσόδων του Ταμείου Καινοτομίας, συμπεριλαμβανομένων των εσόδων από δικαιώματα που αποτιμώνται χρηματικά στο πλαίσιο του κοινού χώρου πλειστηριασμών σύμφωνα με τον κανονισμό (ΕΕ) αριθ. 1031/2010 της Επιτροπής
                  24
               , θα πρέπει να πραγματοποιείται σύμφωνα με τους στόχους της οδηγίας 2003/87/ΕΚ. Συνεπώς, η Επιτροπή θα πρέπει η ίδια να διενεργεί αυτό το έργο και να δύναται να το αναθέσει στην Ευρωπαϊκή Επενδυτική Τράπεζα.
            
            
               (14)Η Επιτροπή θα πρέπει να εφαρμόζει διαφορετικούς κανόνες αναλόγως του τρόπου υλοποίησης του Ταμείου Καινοτομίας. Στην περίπτωση που το Ταμείο Καινοτομίας υλοποιείται υπό άμεση διαχείριση, οι διατάξεις του παρόντος κανονισμού θα πρέπει να ευθυγραμμίζονται πλήρως με τις διατάξεις του δημοσιονομικού κανονισμού. 
            
            
               (15)Τα κράτη μέλη θα πρέπει να διαδραματίζουν σημαντικό ρόλο στην υλοποίηση του Ταμείου Καινοτομίας. Ειδικότερα, η Επιτροπή θα πρέπει να διαβουλεύεται με τα κράτη μέλη όσον αφορά σημαντικές αποφάσεις υλοποίησης, καθώς και σχετικά με την ανάπτυξη του Ταμείου Καινοτομίας.
            
            
               (16)Το Ταμείο Καινοτομίας θα πρέπει να υλοποιείται σύμφωνα με τις αρχές χρηστής δημοσιονομικής διαχείρισης που ορίζονται στον δημοσιονομικό κανονισμό.
            
            
               (17)Θα πρέπει να καθοριστούν σαφείς ρυθμίσεις υποβολής εκθέσεων, λογοδοσίας και δημοσιονομικού ελέγχου, ούτως ώστε να διασφαλιστεί ότι η Επιτροπή λαμβάνει πλήρεις και έγκαιρες πληροφορίες σχετικά με την πρόοδο των έργων που στηρίζονται από το Ταμείο Καινοτομίας, οι οντότητες που διαχειρίζονται το Ταμείο Καινοτομίας εφαρμόζουν τις αρχές χρηστής δημοσιονομικής διαχείρισης και τα κράτη μέλη ενημερώνονται εγκαίρως σχετικά με την υλοποίηση του Ταμείου Καινοτομίας,
            
         
         
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ
            
            
               Άρθρο 1
                  Αντικείμενο 
            
            
               Ο παρών κανονισμός ορίζει λεπτομερείς κανόνες που συμπληρώνουν την οδηγία 2003/87/ΕΚ όσον αφορά: 
            
            
               α)τους επιχειρησιακούς στόχους του Ταμείου Καινοτομίας που δημιουργήθηκε βάσει του άρθρου 10α παράγραφος 8 της οδηγίας 2003/87/ΕΚ·
            
            
               β)τις μορφές στήριξης που παρέχονται στο πλαίσιο του Ταμείου Καινοτομίας·
            
            
               γ)τη διαδικασία υποβολής αιτήσεων για παροχή στήριξης από το Ταμείο Καινοτομίας· 
            
            
               δ)τη διαδικασία και τα κριτήρια επιλογής έργων στο πλαίσιο του Ταμείου Καινοτομίας·
            
            
               ε)την εκταμίευση της στήριξης του Ταμείου Καινοτομίας·
            
            
               στ)τη διακυβέρνηση του Ταμείου Καινοτομίας·
            
            
               ζ)την υποβολή εκθέσεων, την παρακολούθηση, την αξιολόγηση, τον έλεγχο και τη δημοσιότητα όσον αφορά τη λειτουργία του Ταμείου Καινοτομίας.
            
            
               Άρθρο 2
                  Ορισμοί
            
            
               Για τους σκοπούς του παρόντος κανονισμού ισχύουν οι ακόλουθοι ορισμοί:
            
            
               (1)«περάτωση από χρηματοδοτική άποψη»: το χρονικό σημείο στον κύκλο ανάπτυξης του έργου κατά το οποίο έχουν υπογραφεί όλες οι συμφωνίες σχετικά με το έργο και τη χρηματοδότηση και έχουν πληρωθεί όλοι οι απαιτούμενοι όροι που περιλαμβάνονται σε αυτές·
            
            
               (2)«έναρξη λειτουργίας»: το χρονικό σημείο στον κύκλο ανάπτυξης του έργου κατά το οποίο έχουν υποβληθεί σε δοκιμή όλα τα απαιτούμενα στοιχεία και συστήματα για τη λειτουργία του έργου και έχουν ξεκινήσει οι δραστηριότητες που οδηγούν σε αποτελεσματική αποφυγή εκπομπών αερίων θερμοκηπίου· 
            
            
               (3)«έργο μικρής κλίμακας»: έργο με συνολικές δαπάνες κεφαλαίου που δεν υπερβαίνουν τα 7 500 000 EUR .
            
            
               Άρθρο 3
                  Επιχειρησιακοί στόχοι 
            
            
               Οι επιχειρησιακοί στόχοι του Ταμείου Καινοτομίας είναι οι ακόλουθοι:
            
            
               α)να στηρίζει έργα που επιδεικνύουν ιδιαίτερα καινοτόμες τεχνολογίες, διαδικασίες ή προϊόντα, είναι επαρκώς ώριμα και διαθέτουν σημαντικές δυνατότητες μείωσης των εκπομπών αερίων θερμοκηπίου· 
            
         
         
            
               β)να παρέχει χρηματοδοτική στήριξη προσαρμοσμένη στις ανάγκες της αγοράς και στο προφίλ κινδύνου των επιλέξιμων έργων και να προσελκύει παράλληλα επιπλέον δημόσιους και ιδιωτικούς πόρους·
            
            
               γ)να διασφαλίζει ότι η διαχείριση των πόρων του Ταμείου Καινοτομίας πραγματοποιείται σύμφωνα με τους στόχους της οδηγίας 2003/87/ΕΚ.
            
            
               Άρθρο 4
                  Μορφές στήριξης του Ταμείου Καινοτομίας 
            
            
               Η στήριξη του Ταμείου Καινοτομίας σε έργα δύναται να λάβει τις ακόλουθες μορφές:
            
            
               α)επιχορηγήσεις·
            
            
               β)συνεισφορές σε συνδυαστικές πράξεις στο πλαίσιο του χρηματοδοτικού μέσου της Ένωσης για τη στήριξη των επενδύσεων· 
            
            
               γ)εφόσον κρίνεται απαραίτητο για την επίτευξη των στόχων της οδηγίας 2003/87/ΕΚ, χρηματοδότηση υπό οποιαδήποτε άλλη μορφή ορίζεται στον κανονισμό (ΕΕ, Ευρατόμ) 2018/1046 (ο «δημοσιονομικός κανονισμός»), ιδίως βραβεία και προμήθειες. 
            
            
            
               ΚΕΦΑΛΑΙΟ ΙΙ ΕΙΔΙΚΕΣ ΔΙΑΤΑΞΕΙΣ ΕΦΑΡΜΟΣΤΕΕΣ ΓΙΑ ΤΙΣ ΕΠΙΧΟΡΗΓΗΣΕΙΣ
            
            
               Άρθρο 5
                  Σχετικό κόστος 
            
            
               1.Για τους σκοπούς του άρθρου 10α παράγραφος 8 τρίτο εδάφιο τέταρτη περίοδος της οδηγίας 2003/87/ΕΚ, σχετικό κόστος είναι το πρόσθετο κόστος με το οποίο επιβαρύνεται ο προτείνων το έργο ως αποτέλεσμα της εφαρμογής καινοτόμου τεχνολογίας η οποία σχετίζεται με την μείωση ή την αποφυγή των εκπομπών αερίων θερμοκηπίου. Το σχετικό κόστος υπολογίζεται ως η διαφορά μεταξύ της βέλτιστης εκτίμησης της συνολικής δαπάνης κεφαλαίου, της καθαρής παρούσας αξίας του λειτουργικού κόστους και των οφελών που προκύπτουν κατά τη διάρκεια των 10 ετών μετά την έναρξη λειτουργίας σε σύγκριση με το αποτέλεσμα που προκύπτει από τον ίδιο υπολογισμό σχετικά με μια συμβατική παραγωγή ίδιας δυναμικότητας όσον αφορά την αποτελεσματική παραγωγή του αντίστοιχου τελικού προϊόντος. 
            
            
               Όταν η συμβατική παραγωγή που αναφέρεται στο πρώτο εδάφιο δεν υφίσταται, ως σχετικό κόστος νοείται η βέλτιστη εκτίμηση της συνολικής δαπάνης κεφαλαίου, της καθαρής παρούσας αξίας του λειτουργικού κόστους και των οφελών που προκύπτουν κατά τη διάρκεια των 10 ετών μετά την έναρξη λειτουργίας του έργου. 
            
            
               2.Το σχετικό κόστος των έργων μικρής κλίμακας είναι η συνολική δαπάνη κεφαλαίου του εκάστοτε έργου. 
            
            
               Άρθρο 6
                  Εκταμίευση των επιχορηγήσεων
            
            
               1.Η στήριξη του Ταμείου Καινοτομίας με τη μορφή επιχορήγησης εκταμιεύεται εφόσον επιτευχθούν τα προκαθορισμένα ορόσημα. 
            
            
               2.Για όλα τα έργα, τα ορόσημα που αναφέρονται στην παράγραφο 1 βασίζονται στον κύκλο ανάπτυξης του έργου και συνίστανται τουλάχιστον στα εξής:
            
            
               α)περάτωση από χρηματοδοτική άποψη·
            
            
               β)έναρξη λειτουργίας·
            
            
               3.Λαμβανομένης υπόψη της τεχνολογίας που χρησιμοποιείται και των ειδικών συνθηκών του τομέα ή των τομέων στο πλαίσιο των οποίων αυτή χρησιμοποιείται, δύναται να καθοριστούν πρόσθετα ορόσημα στα συμβατικά έγγραφα.
            
            
               4.Έως 40 % του συνολικού ποσού της στήριξης από το Ταμείο Καινοτομίας σε ένα συγκεκριμένο έργο, συμπεριλαμβανομένης της παροχής συνδρομής για ανάπτυξη έργων, εκταμιεύεται κατά την περάτωση από χρηματοδοτική άποψη ή κατά την επίτευξη ενός συγκεκριμένου ορόσημου που προηγείται της περάτωσης από χρηματοδοτική άποψη, εφόσον έχει καθοριστεί τέτοιου είδους ορόσημο σύμφωνα με την παράγραφο 3. 
            
         
         
            
               5.Στον βαθμό που το συνολικό ποσό στήριξης του Ταμείου Καινοτομίας σε ένα συγκεκριμένο έργο δεν έχει εκταμιευθεί δυνάμει της παραγράφου 4, το εν λόγω ποσό εκταμιεύεται μετά την περάτωση από χρηματοδοτική άποψη. Μπορεί να εκταμιευθεί εν μέρει πριν από την έναρξη λειτουργίας και σε ετήσιες δόσεις μετά την έναρξη λειτουργίας. 
            
            
               6.Για τους σκοπούς των παραγράφων 4 και 5 του παρόντος άρθρου, το συνολικό ποσό στήριξης του Ταμείου Καινοτομίας που χορηγείται σε ένα συγκεκριμένο έργο περιλαμβάνει το ποσό της στήριξης του Ταμείου Καινοτομίας στο εν λόγω έργο υπό τη μορφή παροχής συνδρομής για ανάπτυξη έργων, σύμφωνα με το άρθρο 13.
            
            
               Άρθρο 7
                  Γενικοί κανόνες ανάκτησης
            
            
               1.Η Επιτροπή λαμβάνει τα δέοντα μέτρα για να εξασφαλίσει ότι, όταν υλοποιούνται δραστηριότητες χρηματοδοτούμενες βάσει του παρόντος κανονισμού, προστατεύονται τα οικονομικά συμφέροντα του Ταμείου Καινοτομίας με την εφαρμογή προληπτικών μέτρων κατά της απάτης, της διαφθοράς και οποιωνδήποτε άλλων έκνομων ενεργειών, με αποτελεσματικούς ελέγχους και, σε περίπτωση που διαπιστώνονται παρατυπίες, με την ανάκτηση των ποσών που καταβλήθηκαν αχρεωστήτως και, κατά περίπτωση, μέσω αποτελεσματικών, αναλογικών και αποτρεπτικών διοικητικών και οικονομικών κυρώσεων.
            
            
               2.Οι ανακτήσεις πραγματοποιούνται σύμφωνα με τον δημοσιονομικό κανονισμό.
            
            
               3.Οι λόγοι ανάκτησης καθώς και οι διαδικασίες ανάκτησης εξειδικεύονται περαιτέρω στο πλαίσιο των συμβατικών εγγράφων.
            
            
               Άρθρο 8
                  Ειδικοί κανόνες ανάκτησης
            
            
               1.Το ποσό στήριξης του Ταμείου Καινοτομίας που εκταμιεύεται σύμφωνα με το άρθρο 6 παράγραφος 5 μετά την περάτωση από χρηματοδοτική άποψη εξαρτάται από την αποφυγή εκπομπών αερίων θερμοκηπίου, σύμφωνα με επαλήθευση βάσει ετήσιων εκθέσεων που υποβάλλονται από τον προτείνοντα το έργο για περίοδο 3 έως 10 ετών μετά την έναρξη λειτουργίας. Η τελική ετήσια έκθεση που υποβάλλεται από τον προτείνοντα το έργο περιλαμβάνει τη συνολική ποσότητα των εκπομπών αερίων θερμοκηπίου που αποφεύχθηκαν καθ’ όλη την περίοδο αναφοράς. 
            
            
               2.Όταν η συνολική ποσότητα εκπομπών αερίων θερμοκηπίου που αποφεύχθηκε καθ’ όλη την περίοδο αναφοράς είναι κάτω του 75 % της συνολικής ποσότητας αερίων του θερμοκηπίων που προβλεπόταν να αποφευχθεί, το καταβληθέν ή καταβλητέο ποσό στον προτείνοντα το έργο σύμφωνα με το άρθρο 6 παράγραφος 5 ανακτάται ή μειώνεται αναλόγως. 
            
            
               3.Όταν το έργο δεν τίθεται σε λειτουργία στον προκαθορισμένο χρόνο ή ο προτείνων το έργο δεν επιδεικνύει ουσιαστική αποφυγή εκπομπών αερίων θερμοκηπίου, το ποσό που καταβλήθηκε μετά την περάτωση από χρηματοδοτική άποψη σύμφωνα με το άρθρο 6 παράγραφος 5 ανακτάται εξ ολοκλήρου. 
            
            
               4.Όταν οι περιπτώσεις που αναφέρονται στις παραγράφους 2 και 3 οφείλονται σε εξαιρετικές περιστάσεις που εκφεύγουν από τον έλεγχο του προτείνοντα το έργο και εφόσον ο προτείνων το έργο αποδείξει τη δυνατότητα του έργου να επιτύχει αποφυγή εκπομπών αερίων θερμοκηπίου που υπερβαίνει την αναφερόμενη ποσότητα ή εφόσον ο προτείνων το έργο αποδείξει ότι το έργο μπορεί να επιτύχει σημαντικά οφέλη καινοτομίας στον τομέα των χαμηλών ανθρακούχων εκπομπών, η Επιτροπή δύναται να αποφασίσει να μην εφαρμόσει τους μηχανισμούς ανάκτησης βάσει των παραγράφων 2 και 3.
            
            
               5.Οι λόγοι και οι διαδικασίες ανάκτησης εξειδικεύονται περαιτέρω στο πλαίσιο των συμβατικών εγγράφων. 
            
            
               6.Οι κανόνες που ορίζονται στις παραγράφους 3 και 4 του παρόντος άρθρου ισχύουν υπό την επιφύλαξη των γενικών κανόνων ανάκτησης του άρθρου 7.
            
            
               Άρθρο 9
                  Προσκλήσεις υποβολής προτάσεων
            
            
               1.Οι προτείνοντες τα έργα καλούνται να υποβάλουν αίτηση παροχής στήριξης από το Ταμείο Καινοτομίας μέσω ανοικτών προσκλήσεων υποβολής προτάσεων που δημοσιεύει η Επιτροπή.
            
            
               Πριν από την έκδοση απόφασης για τη δημοσίευση πρόσκλησης υποβολής προτάσεων, η Επιτροπή διαβουλεύεται με τα κράτη μέλη σχετικά με το σχέδιο απόφασης.
            
            
               2.Στην απόφαση της Επιτροπής για δημοσίευση προσκλήσεων υποβολής προτάσεων περιλαμβάνονται τουλάχιστον τα ακόλουθα στοιχεία:
            
            
               α)το συνολικό ποσό στήριξης από το Ταμείο Καινοτομίας που διατίθεται στο πλαίσιο της πρόσκλησης· 
            
            
               β)το μέγιστο ποσό στήριξης από το Ταμείο Καινοτομίας που διατίθεται για την παροχή συνδρομής για ανάπτυξη έργων·
            
            
               γ)τους τύπους των ζητούμενων έργων ή τομέων·
            
         
         
            
               δ)περιγραφή της διαδικασίας υποβολής αιτήσεων και λεπτομερής πίνακα με τις πληροφορίες και τα έγγραφα που πρέπει να υποβληθούν σε κάθε στάδιο της διαδικασίας υποβολής αίτησης·
            
            
               ε)λεπτομερείς πληροφορίες σχετικά με τη διαδικασία επιλογής, συμπεριλαμβανομένης της μεθοδολογίας αξιολόγησης και κατάταξης·
            
            
               στ)εφόσον εφαρμόζονται ειδικές διαδικασίες υποβολής αίτησης και επιλογής σύμφωνα με το άρθρο 10 παράγραφος 4 και το άρθρο 12 παράγραφος 6 για έργα μικρής κλίμακας, τους κανόνες σχετικά με τις εν λόγω διαδικασίες·
            
            
               ζ)εφόσον η Επιτροπή προορίζει μέρος του διαθέσιμου συνολικού ποσού στήριξης από το Ταμείο Καινοτομίας για έργα μικρής κλίμακας, το ποσό στο οποίο αντιστοιχεί το εν λόγω μέρος·
            
            
               η)εφόσον εφαρμόζονται ειδικά κριτήρια επιλογής που αποσκοπούν στην επίτευξη γεωγραφικά ισόρροπης κατανομής της στήριξης από το Ταμείο Καινοτομίας σύμφωνα με το άρθρο 11 παράγραφος 2, τα κριτήρια αυτά·
            
            
               Άρθρο 10
                  Διαδικασία υποβολής αιτήσεων
            
            
               1.Ο εκτελεστικός φορέας συγκεντρώνει τις αιτήσεις και οργανώνει τη διαδικασία υποβολής αιτήσεων στο πλαίσιο δύο διαδοχικών σταδίων: 
            
            
               α)της εκδήλωσης ενδιαφέροντος·
            
            
               β)της υποβολής πλήρους αίτησης.
            
            
               2.Κατά το στάδιο εκδήλωσης ενδιαφέροντος, ο προτείνων το έργο καλείται να υποβάλει περιγραφή των κύριων χαρακτηριστικών του έργου, σύμφωνα με τις απαιτήσεις που ορίζονται στις σχετικές προσκλήσεις υποβολής προτάσεων, συμπεριλαμβανομένης περιγραφής της αποτελεσματικότητας του έργου, του βαθμού καινοτομίας και της ωριμότητας, όπως διευκρινίζεται στο άρθρο 11 παράγραφος 1 στοιχεία α), β) και γ). 
            
            
               3.Κατά το στάδιο της υποβολής πλήρους αίτησης, ο προτείνων το έργο καλείται να υποβάλει λεπτομερή περιγραφή του έργου, καθώς και όλα τα δικαιολογητικά έγγραφα, συμπεριλαμβανομένου του σχεδίου ανταλλαγής γνώσεων.
            
            
               4. 
                     Όσον αφορά έργα μικρής κλίμακας, δύναται να εφαρμόζεται απλουστευμένη διαδικασία υποβολής αιτήσεων.
            
            
               Άρθρο 11
                  Κριτήρια επιλογής 
            
            
               1.Η επιλογή των έργων για στήριξη από το Ταμείο Καινοτομίας βασίζεται στα ακόλουθα κριτήρια:
            
            
               α)αποτελεσματικότητα όσον αφορά τις δυνατότητες αποφυγής εκπομπών αερίων θερμοκηπίου, κατά περίπτωση, σε σύγκριση με τα κριτήρια αναφοράς που αναφέρονται στο άρθρο 10α παράγραφος 2 της οδηγίας 2003/87/ΕΚ·
            
            
               β)βαθμός καινοτομίας των έργων σε σχέση με την εξέλιξη της τεχνολογίας·
            
            
               γ)ωριμότητα του έργου όσον αφορά τον σχεδιασμό, το επιχειρηματικό μοντέλο, την χρηματοοικονομική και νομική διάρθρωση, καθώς και την προοπτική επίτευξης της περάτωσης από χρηματοδοτική άποψη εντός προκαθορισμένης προθεσμίας που δεν υπερβαίνει τα τέσσερα έτη μετά την απόφαση ανάθεσης· 
            
            
               δ)δυνατότητα υπό τεχνικούς όρους και όρους αγοράς για ευρεία εφαρμογή ή επανάληψη ή για μελλοντική μείωση του κόστους·
            
            
               ε)αποδοτικότητα όσον αφορά το σχετικό κόστος του έργου μείον την τυχόν συνεισφορά του προτείνοντα το έργο στο εν λόγω κόστος, διαιρεμένη διά τη συνολική προβλεπόμενη ποσότητα εκπομπών αερίων θερμοκηπίων που πρόκειται να αποφευχθεί ή την ενέργεια που πρόκειται να παραχθεί ή αποθηκευτεί ή το CO2 που πρόκειται να αποθηκευτεί κατά τα πρώτα 10 έτη λειτουργίας.
            
            
               2.Για τους σκοπούς της διαδικασίας επιλογής, ενδέχεται να εφαρμόζονται πρόσθετα κριτήρια που αποσκοπούν στη επίτευξη γεωγραφικά ισόρροπης κατανομής της στήριξης από το Ταμείο Καινοτομίας.
            
         
         
            
               Άρθρο 12
                  Διαδικασία επιλογής 
            
            
               1.Βάσει των αιτήσεων που έχουν ληφθεί κατά το στάδιο εκδήλωσης ενδιαφέροντος, ο εκτελεστικός φορέας αξιολογεί, για κάθε πρόγραμμα, την επιλεξιμότητα σύμφωνα με το άρθρο 10α παράγραφος 8 της οδηγίας 2003/87/ΕΚ. Κατόπιν, ο εκτελεστικός φορέας προχωρά στην επιλογή των επιλέξιμων έργων σύμφωνα με τις παραγράφους 2 και 3 του παρόντος άρθρου. 
            
            
               2.Βάσει των αιτήσεων που έχουν ληφθεί κατά το στάδιο εκδήλωσης ενδιαφέροντος, ο εκτελεστικός φορέας καταρτίζει πίνακα με τα έργα που πληρούν τα κριτήρια επιλογής που ορίζονται στο άρθρο 11 παράγραφος 1 στοιχεία α), β) και γ) και καλεί τους προτείνοντες τα εν λόγω έργα να υποβάλουν πλήρη αίτηση.
            
            
               Εάν ο εκτελεστικός φορέας διαπιστώσει ότι ένα έργο πληροί τα κριτήρια επιλογής που ορίζονται στο άρθρο 11 παράγραφος 1 στοιχεία α), και β), αλλά δεν πληροί το κριτήριο που ορίζεται στο άρθρο 11 παράγραφος 1 στοιχείο γ), αξιολογεί κατά πόσο το έργο διαθέτει τη δυνατότητα να ικανοποιήσει όλα τα κριτήρια επιλογής εφόσον αναπτυχθεί περαιτέρω. Εάν το έργο διαθέτει αυτή τη δυνατότητα, ο εκτελεστικός φορέας δύναται να χορηγήσει συνδρομή για ανάπτυξη έργων στο σχετικό έργο ή, στην περίπτωση που η αρμοδιότητα αυτή ασκείται από την Επιτροπή, προτείνει στην Επιτροπή να χορηγήσει την εν λόγω συνδρομή στο έργο.
            
            
               3.Βάσει της πλήρους αίτησης που παρέλαβε σύμφωνα με την παράγραφο 2 του παρόντος άρθρου, ο εκτελεστικός φορέας προχωρά στην αξιολόγηση και την κατάταξη του έργου με βάση τα κριτήρια επιλογής που ορίζονται στο άρθρο 11. Για τους σκοπούς της εν λόγω αξιολόγησης, ο εκτελεστικός φορέας συγκρίνει τα έργα με έργα του ίδιου τομέα, καθώς και με έργα άλλων τομέων, και καταρτίζει πίνακα προεπιλεγμένων έργων. 
            
            
               4.Ο πίνακας των προεπιλεγμένων έργων που αναφέρεται στην παράγραφο 3 και, κατά περίπτωση, η πρόταση που αναφέρεται στο δεύτερο εδάφιο της παραγράφου 2 κοινοποιούνται στην Επιτροπή και περιλαμβάνουν τουλάχιστον τα ακόλουθα στοιχεία:
            
            
                     
                        α)βεβαίωση συμμόρφωσης με τα κριτήρια επιλεξιμότητας και επιλογής·
                     
                     
                        β)λεπτομέρειες σχετικά με την αξιολόγηση και την κατάταξη του έργου·
                     
                     
                        γ)συνολικό κόστος του έργου και σχετικό κόστος σύμφωνα με το άρθρο 5 σε ευρώ·
                     
                     
                        δ)τη ζητούμενη συνολική στήριξη από το Ταμείο Καινοτομίας σε ευρώ· 
                     
                     
                        ε)την προβλεπόμενη ποσότητα εκπομπών αερίων θερμοκηπίου που πρόκειται να αποφευχθεί·
                     
                     
                        στ)την προβλεπόμενη ποσότητα ενέργειας που πρόκειται να παραχθεί ή αποθηκευτεί· 
                     
                     
                        ζ)την προβλεπόμενη ποσότητα CO2 που πρόκειται να αποθηκευτεί·
                     
                     
                        η)πληροφορίες σχετικά με τη νομική μορφή της ζητούμενης στήριξης από το Ταμείο Καινοτομίας από τον προτείνοντα το έργο.
                     
                     
                        5.Βάσει των στοιχείων που κοινοποιήθηκαν δυνάμει της παραγράφου 4 του παρόντος άρθρου, η Επιτροπή, κατόπιν διαβουλεύσεων με τα κράτη μέλη σύμφωνα με το άρθρο 21 παράγραφος 2, εκδίδει απόφαση ανάθεσης, στην οποία προσδιορίζει τη στήριξη στα επιλεγμένα έργα και, κατά περίπτωση, καταρτίζει εφεδρικό πίνακα.
                     
                     
                        6.Όσον αφορά έργα μικρής κλίμακας, δύναται να εφαρμόζεται ειδική διαδικασία επιλογής.
                     
                     
                        Άρθρο 13
                           Παροχή συνδρομής για ανάπτυξη έργων
                     
                     
                        1.Η Επιτροπή, έπειτα από διαβουλεύσεις με τα κράτη μέλη σύμφωνα με το άρθρο 21 παράγραφος 2 στοιχείο γ), καθορίζει το μέγιστο ποσό στήριξης από το Ταμείο Καινοτομίας που διατίθεται για την παροχή συνδρομής για ανάπτυξη έργων.
                     
                     
                        2.Η παροχή συνδρομής για ανάπτυξη έργων χορηγείται από την Επιτροπή ή τον εκτελεστικό φορέα σύμφωνα με το άρθρο 12 παράγραφος 2 με τη μορφή επιχορήγησης.
                     
                     
                        3.Στο πλαίσιο της παροχής συνδρομής για ανάπτυξη έργων δύνανται να χρηματοδοτηθούν οι ακόλουθες δραστηριότητες:
                     
                     
                        α)βελτίωση και ανάπτυξη της τεκμηρίωσης ενός έργου ή συνιστωσών του σχεδιασμού του έργου, με στόχο την εξασφάλιση της επαρκούς ωριμότητάς του·
                     
                     
                        β)αξιολόγηση της δυνατότητας υλοποίησης του έργου, συμπεριλαμβανομένων τεχνικών και οικονομικών μελετών·
                     
                     
                        γ)παροχή συμβουλών σχετικά με τη χρηματοοικονομική και νομική διάρθρωση του έργου·
                     
                     
                        δ)ανάπτυξη ικανοτήτων του προτείνοντος το έργο.
                     
                     
                        4.Για τους σκοπούς της παροχής συνδρομής για ανάπτυξη έργων, ως σχετικό κόστος θεωρείται το σύνολο του σχετικού κόστους ανάπτυξης έργου. Το Ταμείο Καινοτομίας δύναται να χρηματοδοτεί έως και 100 % του σχετικού κόστους. 
                     
                     
                        ΚΕΦΑΛΑΙΟ III 
                        ΕΙΔΙΚΕΣ ΔΙΑΤΑΞΕΙΣ ΕΦΑΡΜΟΣΤΕΕΣ ΓΙΑ ΜΟΡΦΕΣ ΣΤΗΡΙΞΗΣ ΤΟΥ ΤΑΜΕΙΟΥ ΚΑΙΝΟΤΟΜΙΑΣ ΕΚΤΟΣ ΤΩΝ ΕΠΙΧΟΡΗΓΗΣΕΩΝ
                     
                     
                        Άρθρο 14
                           Παροχή στήριξης του Ταμείου Καινοτομίας μέσω συνεισφορών σε συνδυαστικές πράξεις στο πλαίσιο του χρηματοδοτικού μέσου της Ένωσης για τη στήριξη των επενδύσεων
                     
                     
                        1.Εφόσον η Επιτροπή αποφασίσει να εκταμιεύσει τη στήριξη του Ταμείου Καινοτομίας μέσω συνεισφορών σε συνδυαστικές πράξεις στο πλαίσιο του χρηματοδοτικού μέσου της Ένωσης για τη στήριξη των επενδύσεων, η στήριξη του Ταμείου Καινοτομίας υλοποιείται σύμφωνα με τους κανόνες που ισχύουν στο πλαίσιο του χρηματοδοτικού μέσου της Ένωσης για τη στήριξη των επενδύσεων. Εντούτοις, η επιλεξιμότητα των έργων αξιολογείται σύμφωνα με το άρθρο 10α παράγραφος 8 της οδηγίας 2003/87/ΕΚ. 
                     
                     
                        2.Η Επιτροπή, κατόπιν διαβούλευσης με τα κράτη μέλη, εκδίδει απόφαση στην οποία προσδιορίζεται κατά πόσο η συνεισφορά σε συνδυαστικές πράξεις λαμβάνει τη μορφή μη επιστρεπτέας στήριξης ή επιστρεπτέας στήριξης ή και τα δύο, και υποδεικνύει το ποσό στήριξης του Ταμείου Καινοτομίας που διατίθεται προς εκταμίευση μέσω του χρηματοδοτικού μέσου της Ένωσης για τη στήριξη των επενδύσεων. 
                     
                     
                        Άρθρο 15
                           Παροχή στήριξης του Ταμείου Καινοτομίας υπό οποιαδήποτε άλλη μορφή ορίζεται στον δημοσιονομικό κανονισμό
                     
                     
                        1.Εφόσον η Επιτροπή αποφασίσει να εκταμιεύσει τη στήριξη του Ταμείου Καινοτομίας υπό οποιαδήποτε μορφή ορίζεται στον δημοσιονομικό κανονισμό εκτός των επιχορηγήσεων, η Επιτροπή, έπειτα από διαβούλευση με τα κράτη μέλη, εκδίδει απόφαση στην οποία προσδιορίζεται το ποσό της στήριξης του Ταμείου Καινοτομίας που είναι διαθέσιμο προς εκταμίευση υπό την εν λόγω μορφή, καθώς και οι κανόνες που ισχύουν για την εφαρμογή αυτής της στήριξης, την επιλογή των έργων και την εκταμίευση της στήριξης.
                     
                     
                        2.Τα έργα που λαμβάνουν στήριξη από το Ταμείο Καινοτομίας δυνάμει του παρόντος άρθρου συμμορφώνονται με τους κανόνες περί κρατικών ενισχύσεων της Ένωσης.
                     
                     
                  
               
               ΚΕΦΑΛΑΙΟ IV
               ΔΙΑΚΥΒΕΡΝΗΣΗ 
            
            
               Άρθρο 16
                  Υλοποίηση του Ταμείου Καινοτομίας 
            
            
               1.Η Επιτροπή υλοποιεί το Ταμείο Καινοτομίας υπό άμεση διαχείριση, σύμφωνα με τις σχετικές διατάξεις των άρθρων 125 έως 153 του δημοσιονομικού κανονισμού, ή υπό έμμεση διαχείριση μέσω των φορέων που αναφέρονται στο άρθρο 62 παράγραφος 1 στοιχείο γ) του δημοσιονομικού κανονισμού.
            
            
               2.Το κόστος που προκύπτει σε σχέση με τις δραστηριότητες υλοποίησης του Ταμείου Καινοτομίας, συμπεριλαμβανομένου του διοικητικού κόστους και του κόστους διαχείρισης, χρηματοδοτείται από το Ταμείο Καινοτομίας. 
            
            
               Άρθρο 17
                  Ορισμός των εκτελεστικών φορέων 
            
            
               1.Εάν η Επιτροπή αποφασίσει να αναθέσει ορισμένα καθήκοντα που σχετίζονται με την υλοποίηση του Ταμείου Καινοτομίας σε εκτελεστικό φορέα, εκδίδει απόφαση ορισμού του σχετικού εκτελεστικού φορέα.
            
            
               Η Επιτροπή και ο ορισθείς εκτελεστικός φορέας συνάπτουν συμφωνία, με την οποία καθορίζονται οι ειδικοί όροι και προϋποθέσεις στο πλαίσιο των οποίων ο εκτελεστικός φορέας πρόκειται να ασκεί τα καθήκοντά του.
            
            
               2.Στην περίπτωση που η Επιτροπή υλοποιεί το Ταμείο Καινοτομίας υπό άμεση διαχείριση και αποφασίζει να αναθέσει ορισμένα εκτελεστικά καθήκοντα σε έναν εκτελεστικό φορέα, ορίζει ως εκτελεστικό φορέα έναν εκτελεστικό οργανισμό.
            
            
               3.Εάν η Επιτροπή υλοποιεί το Ταμείο Καινοτομίας υπό έμμεση διαχείριση, ως εκτελεστικό φορέα ορίζει έναν φορέα που αναφέρεται στο άρθρο 62 παράγραφος 1 στοιχείο γ) του δημοσιονομικού κανονισμού.
            
            
               4.Στον βαθμό που τα καθήκοντα τα οποία σχετίζονται με την υλοποίηση του Ταμείου Καινοτομίας δεν ανατίθενται σε κάποιον εκτελεστικό φορέα, τα εν λόγω καθήκοντα ασκούνται από την Επιτροπή.
            
            
               Άρθρο 18
                  Καθήκοντα του εκτελεστικού φορέα
            
            
               Στον εκτελεστικό φορέα που ορίζεται σύμφωνα με το άρθρο 17 παράγραφος 1 μπορεί να ανατεθεί η συνολική διαχείριση των προσκλήσεων υποβολής προτάσεων, της εκταμίευσης της στήριξης από το Ταμείο Καινοτομίας και της παρακολούθησης της υλοποίησης των επιλεγμένων έργων. Για τον σκοπό αυτό, στον εκτελεστικό φορέα ανατίθενται τα ακόλουθα καθήκοντα:
            
            
               α)οργάνωση των προσκλήσεων υποβολής προτάσεων·
            
         
         
            
               β)οργάνωση της διαδικασίας υποβολής αιτήσεων, συμπεριλαμβανομένης της συλλογής των αιτήσεων και της εξέτασης των δικαιολογητικών εγγράφων·
            
            
               γ)οργάνωση της διαδικασίας επιλογής, συμπεριλαμβανομένης της αξιολόγησης του έργου ή της αξιολόγησης δέουσας επιμέλειας και της κατάταξης·
            
            
               δ)συμβουλευτική συνδρομή στην Επιτροπή όσον αφορά τα έργα που θα πρέπει να λάβουν στήριξη από το Ταμείο Καινοτομίας και τα έργα που θα πρέπει να περιληφθούν στον εφεδρικό πίνακα·
            
            
               ε)ανάθεση ή παροχή συνδρομής για ανάπτυξη έργων·
            
            
               στ)υπογραφή των συμφωνιών επιχορήγησης και άλλων συμβάσεων αναλόγως της μορφής που λαμβάνει η στήριξη από το Ταμείο Καινοτομίας·
            
            
               ζ)κατάρτιση και διαχείριση των συμβατικών εγγράφων σχετικά με τα ανατεθέντα έργα·
            
            
               η)έλεγχος για το κατά πόσο πληρούνται οι προϋποθέσεις χρηματοδότησης και εκταμίευση των εσόδων του Ταμείου Καινοτομίας στους προτείνοντες τα έργα·
            
            
               θ)παρακολούθηση της υλοποίησης του έργου·
            
            
               ι)επικοινωνία με τους προτείνοντες τα έργα·
            
            
               ια)υποβολή εκθέσεων στην Επιτροπή, μεταξύ άλλων σχετικά με τον γενικό προσανατολισμό όσον αφορά την περαιτέρω ανάπτυξη του Ταμείου Καινοτομίας·
            
            
               ιβ)χρηματοοικονομικές αναφορές·
            
            
               ιγ)πληροφόρηση, επικοινωνία και δράσεις προβολής, συμπεριλαμβανομένης της παραγωγής του διαφημιστικού υλικού και της ανάπτυξης του λογότυπου του Ταμείου Καινοτομίας·
            
            
               ιδ)διαχείριση της ανταλλαγής γνώσεων·
            
            
               ιε)στήριξη των κρατών μελών στις προσπάθειές τους να προβάλλουν το Ταμείο Καινοτομίας και να επικοινωνήσουν με τους προτείνοντες τα έργα·
            
            
               ιστ)τυχόν άλλα καθήκοντα που σχετίζονται με την υλοποίηση του Ταμείου Καινοτομίας.
            
            
               Άρθρο 19
                  Ειδικές διατάξεις εφαρμοστέες στην υλοποίηση του Ταμείου Καινοτομίας υπό άμεση διαχείριση 
            
            
               1.Στην περίπτωση που η Επιτροπή ορίζει ως εκτελεστικό φορέα έναν εκτελεστικό οργανισμό σύμφωνα με το άρθρο 17 παράγραφος 1 του παρόντος κανονισμού, η σχετική απόφαση της Επιτροπής υπόκειται στα αποτελέσματα της ανάλυσης κόστους-οφέλους που αναφέρεται στο άρθρο 3 του κανονισμού (ΕΚ) αριθ. 58/2003 του Συμβουλίου
                  25
                και η συμφωνία που αναφέρεται στο άρθρο 17 παράγραφος 1 δεύτερο εδάφιο του παρόντος κανονισμού λαμβάνει τη μορφή της πράξης ανάθεσης που αναφέρεται στον κανονισμό (ΕΚ) αριθ. 58/2003.
            
            
               2.Όταν τα ποσά που εκταμιεύονται στο πλαίσιο άμεσης διαχείρισης ανακτώνται βάσει των άρθρων 7 και 8 του παρόντος κανονισμού, τα ανακτηθέντα ποσά συνιστούν έσοδα για ειδικό προορισμό σύμφωνα με το άρθρο 21 του δημοσιονομικού κανονισμού και χρησιμοποιούνται για τη χρηματοδότηση δράσεων του Ταμείου Καινοτομίας.
            
            
               3.Όσον αφορά το σύνολο των εκτελεστικών καθηκόντων που ασκούνται από την Επιτροπή, μεταξύ άλλων μέσω ενός εκτελεστικού οργανισμού, τα έσοδα του Ταμείου Καινοτομίας συνιστούν εξωτερικά έσοδα για ειδικό προορισμό κατά την έννοια του άρθρου 21 παράγραφοι 1 και 5 του δημοσιονομικού κανονισμού. Τα εν λόγω έσοδα για ειδικό προορισμό καλύπτουν επίσης το σύνολο του διοικητικού κόστους που σχετίζεται με την υλοποίηση του Ταμείου Καινοτομίας. Η Επιτροπή δύναται να χρησιμοποιήσει κατ’ ανώτατο όριο 5 % του κονδυλίου του Ταμείου Καινοτομίας για την κάλυψη του κόστους της διαχείρισης.
            
            
               4.Ένα έργο που έχει λάβει στήριξη από το Ταμείο Καινοτομίας μπορεί παράλληλα να λάβει ενίσχυση από οποιοδήποτε άλλο ενωσιακό πρόγραμμα χρηματοδότησης, συμπεριλαμβανομένων των ταμείων υπό επιμερισμένη διαχείριση, με την προϋπόθεση ότι η ενίσχυση δεν καλύπτει τις ίδιες δαπάνες. Η σωρευτική χρηματοδότηση δεν υπερβαίνει το σύνολο των επιλέξιμων δαπανών του έργου και η στήριξη από διαφορετικά προγράμματα της Ένωσης μπορεί να υπολογίζεται κατ’ αναλογία. 
            
         
         
            
               Άρθρο 20
                  Διαχείριση των εσόδων του Ταμείου Καινοτομίας
            
            
               1.Η Επιτροπή διασφαλίζει ότι τα δικαιώματα που προορίζονται για το Ταμείο Καινοτομίας δημοπρατούνται σύμφωνα με τις αρχές και τις λεπτομέρειες εφαρμογής που καθορίζονται στο άρθρο 10 παράγραφος 4 της οδηγίας 2003/87/ΕΚ και διαχειρίζεται τα έσοδα του Ταμείου Καινοτομίας σύμφωνα με τους στόχους της οδηγίας 2003/87/ΕΚ.
            
            
               2.Η Επιτροπή διασφαλίζει ότι τα έσοδα που αναφέρονται στην παράγραφο 1 μεταβιβάζονται στον εκτελεστικό φορέα εγκαίρως για τη χρηματοδότηση του κόστους που σχετίζεται με τις εκτελεστικές δραστηριότητες και για την εκταμίευση στα ανατεθέντα έργα.
            
            
               3.Η Επιτροπή δύναται να αναθέσει τη χρηματική αποτίμηση των δικαιωμάτων και τη διαχείριση των εσόδων του Ταμείου Καινοτομίας στην Ευρωπαϊκή Τράπεζα Επενδύσεων (ΕΤΕπ). Στην περίπτωση τέτοιου είδους ανάθεσης, η Επιτροπή και η ΕΤΕπ συνάπτουν συμφωνία με την οποία καθορίζονται οι ειδικοί όροι και προϋποθέσεις βάσει των οποίων η ΕΤΕπ ασκεί τα καθήκοντά της όσον αφορά τη διαχείριση των εσόδων του Ταμείου Καινοτομίας.
            
            
               4.Υπό την επιφύλαξη των διατάξεων της οδηγίας 2003/87/ΕΚ, τα έσοδα του Ταμείου Καινοτομίας που παραμένουν διαθέσιμα κατά το τέλος της περιόδου επιλεξιμότητας για τα στηριζόμενα έργα χρησιμοποιούνται για την παροχή στήριξης σε νέα έργα τα οποία πληρούν τα κριτήρια επιλεξιμότητας σύμφωνα με το άρθρο 10α παράγραφος 8 της οδηγίας 2003/87/ΕΚ, έως ότου δαπανηθεί το σύνολο των εσόδων για τους στόχους του Ταμείου Καινοτομίας. Τέτοια νέα έργα επιλέγονται μέσω νέων προσκλήσεων υποβολής προτάσεων, σύμφωνα με το άρθρο 9 ή στηρίζονται σύμφωνα με τα άρθρα 14 ή 15.
            
            
               Άρθρο 21
                  Ρόλος των κρατών μελών
            
            
               1.Κατά την υλοποίηση του Ταμείου Καινοτομίας, η Επιτροπή διαβουλεύεται με τα κράτη μέλη και επικουρείται από αυτά. 
            
            
               2.Οι διαβουλεύσεις με τα κράτη μέλη αφορούν:
            
            
               (a)τον πίνακα των προεπιλεγμένων έργων, συμπεριλαμβανομένου του εφεδρικού πίνακα, και τον πίνακα των έργων που προτείνονται για παροχή συνδρομής για ανάπτυξη έργων σύμφωνα με το άρθρο 12 παράγραφος 2, πριν από τη χορήγηση της στήριξης·
            
            
               (b)τα σχέδια αποφάσεων της Επιτροπής που αναφέρονται στο άρθρο 9 παράγραφος 1, το άρθρο 14 παράγραφος 2 και το άρθρο 15 παράγραφος 1·
            
            
               (c)το μέγιστο ποσό στήριξης από το Ταμείο Καινοτομίας που πρόκειται να διατεθεί για την παροχή συνδρομής για ανάπτυξη έργων·
                     
            
            
               3.Εφόσον κληθούν από την Επιτροπή, τα κράτη μέλη παρέχουν συμβουλές και συνδράμουν την Επιτροπή όσον αφορά:
            
            
               α)τον καθορισμό γενικών προσανατολισμών για το Ταμείο Καινοτομίας·
            
            
               β)την αντιμετώπιση υφιστάμενων ή νέων προβλημάτων στην υλοποίηση των έργων·
            
            
               γ)την αντιμετώπιση τυχόν άλλων ζητημάτων που σχετίζονται με την υλοποίηση των έργων.
            
            
               4.Η Επιτροπή υποβάλλει εκθέσεις προς στα κράτη μέλη σχετικά με την πρόοδο που πραγματοποιήθηκε στην εφαρμογή του παρόντος κανονισμού, ιδίως την υλοποίηση των αποφάσεων ανάθεσης που αναφέρονται στο άρθρο 12 παράγραφος 5.
            
            
               Άρθρο 22
                  Ρόλος των ενδιαφερόμενων μερών 
            
            
               Η Επιτροπή δύναται να καλέσει τα ενδιαφερόμενα μέρη να συμμετάσχουν στις συνομιλίες σχετικά με την υλοποίηση του Ταμείου Καινοτομίας, συμπεριλαμβανομένων των ζητημάτων που απαριθμούνται στο άρθρο 21 παράγραφος 3. 
            
            
               ΚΕΦΑΛΑΙΟ V
               ΠΑΡΑΚΟΛΟΥΘΗΣΗ, ΥΠΟΒΟΛΗ ΕΚΘΕΣΕΩΝ ΚΑΙ ΑΞΙΟΛΟΓΗΣΗ 
            
            
               Άρθρο 23
                  Παρακολούθηση και υποβολή εκθέσεων 
            
         
         
            
               1.Ο εκτελεστικός φορέας παρακολουθεί τη λειτουργία του Ταμείου Καινοτομίας, συμπεριλαμβανομένων των ποσών στήριξης του Ταμείου που εκταμιεύονται. 
            
            
               2.Με στόχο να διασφαλιστεί ότι τα δεδομένα παρακολούθησης που αναφέρονται στην παράγραφο 1 και τα αποτελέσματα συλλέγονται με αποδοτικό, αποτελεσματικό και έγκαιρο τρόπο, δύναται να επιβληθούν αναλογικές απαιτήσεις για υποβολή εκθέσεων στους προτείνοντες τα έργα. Οι εκθέσεις των προτεινόντων τα έργα περιλαμβάνουν πληροφορίες σχετικά με τις ληφθείσες δράσεις για ανταλλαγή γνώσεων δυνάμει του άρθρου 27.
            
            
               3.Ο εκτελεστικός φορέας υποβάλλει τακτικά εκθέσεις στην Επιτροπή όσον αφορά την εκτέλεση των καθηκόντων του.
            
            
               4.Ο εκτελεστικός φορέας υποβάλλει εκθέσεις στην Επιτροπή σχετικά με τον πλήρη κύκλο εκταμίευσης της στήριξης και, ιδίως, όσον αφορά την οργάνωση των προσκλήσεων υποβολής προτάσεων και τις συνάψεις των συμβάσεων με τους προτείνοντες τα έργα.
            
            
               5.Μετά την ολοκλήρωση της εκάστοτε πρόσκλησης υποβολής προτάσεων, η Επιτροπή υποβάλλει έκθεση προς τα κράτη μέλη σχετικά με την υλοποίηση της εν λόγω πρόσκλησης υποβολής προτάσεων.
            
            
               6.Η Επιτροπή υποβάλλει ετησίως εκθέσεις προς το Συμβούλιο και το Ευρωπαϊκό Κοινοβούλιο σχετικά με την πρόοδο της υλοποίησης του Ταμείου Καινοτομίας.
            
            
               7.Οι εκτελεστικοί φορείς, εκτός των εκτελεστικών οργανισμών, και οι οντότητες που έχουν επιφορτιστεί με τη διαχείριση των εσόδων του Ταμείου Καινοτομίας δυνάμει του άρθρου 20 παράγραφος 3 διαβιβάζουν στην Επιτροπή τα ακόλουθα:
            
            
               α)έως τις 15 Φεβρουαρίου, μη ελεγμένες οικονομικές καταστάσεις που αφορούν το προηγούμενο οικονομικό έτος, το οποίο εκτείνεται από την 1η Ιανουαρίου έως τις 31 Δεκεμβρίου, όσον αφορά τις δραστηριότητες που ανατέθηκαν στους εν λόγω εκτελεστικούς φορείς και οντότητες·
            
            
               β)έως τις 15 Μαρτίου του έτους διαβίβασης των μη ελεγμένων οικονομικών καταστάσεων, τις ελεγμένες οικονομικές καταστάσεις που αφορούν το προηγούμενο οικονομικό έτος, το οποίο εκτείνεται από την 1η Ιανουαρίου έως τις 31 Δεκεμβρίου, όσον αφορά τις δραστηριότητες που ανατέθηκαν στους εν λόγω εκτελεστικούς φορείς και οντότητες.
            
            
               Η Επιτροπή καταρτίζει ετήσιους λογαριασμούς του Ταμείου Καινοτομίας για κάθε οικονομικό έτος, το οποίο εκτείνεται από την 1η Ιανουαρίου έως τις 31 Δεκεμβρίου, βάσει των οικονομικών καταστάσεων που διαβιβάστηκαν δυνάμει του πρώτου εδαφίου. Οι εν λόγω λογαριασμοί υποβάλλονται σε ανεξάρτητο λογιστικό έλεγχο.
            
            
               Κάθε οικονομική κατάσταση και λογαριασμός που προβλέπεται στην παρούσα παράγραφος καταρτίζεται σύμφωνα με τους λογιστικούς κανόνες που αναφέρονται στο άρθρο 80 του δημοσιονομικού κανονισμού.
            
            
               Άρθρο 24
                  Αξιολόγηση
            
            
               1.Το 2025 και εφεξής κάθε πέντε έτη, η Επιτροπή διενεργεί αξιολόγηση της λειτουργίας του Ταμείου Καινοτομίας. Η αξιολόγηση επικεντρώνεται, αλλά δεν περιορίζεται, στην αποτίμηση των συνεργειών μεταξύ του Ταμείου Καινοτομίας και άλλων σχετικών ενωσιακών προγραμμάτων, καθώς στη διαδικασία εκταμίευσης της στήριξης του Ταμείου Καινοτομίας.
            
            
               2.Βάσει των αποτελεσμάτων της αξιολόγησης που αναφέρεται στην παράγραφο 1 του παρόντος άρθρου, η Επιτροπή διατυπώνει, οσάκις ενδείκνυται, προτάσεις προκειμένου να εξασφαλιστεί η πρόοδος του Ταμείου Καινοτομίας προς την επίτευξη των στόχων του που προβλέπονται στην οδηγία 2003/87/ΕΚ και στο άρθρο 3 του παρόντος κανονισμού.
            
            
               3.Στο τέλος της υλοποίησης του Ταμείου Καινοτομίας, και το αργότερο έως το 2035, η Επιτροπή διενεργεί τελική αξιολόγηση της λειτουργίας του Ταμείου Καινοτομίας.
            
            
               4.Η Επιτροπή δημοσιοποιεί τα αποτελέσματα των αξιολογήσεων που διενήργησε δυνάμει των παραγράφων 1, 2 και 3.
            
            
               ΚΕΦΑΛΑΙΟ VI
               ΛΟΓΙΣΤΙΚΟΙ ΕΛΕΓΧΟΙ, ΔΗΜΟΣΙΟΤΗΤΑ ΚΑΙ ΑΝΤΑΛΛΑΓΗ ΓΝΩΣΕΩΝ
            
            
               Άρθρο 25
                  Λογιστικοί έλεγχοι
            
            
               1.Οι λογιστικοί έλεγχοι σχετικά με τη χρήση της στήριξης του Ταμείου Καινοτομίας, οι οποίοι διενεργούνται από ανεξάρτητους ελεγκτές, είτε αυτοί ενεργούν κατ’ εντολή των ενωσιακών θεσμικών οργάνων ή οργανισμών είτε όχι, αποτελούν τη βάση της συνολικής δήλωσης αξιοπιστίας δυνάμει του άρθρου 26.
            
            
               2.Κάθε πρόσωπο ή οντότητα που λαμβάνει στήριξη από το Ταμείο Καινοτομίας συμφωνεί εγγράφως να παρέχει τα αναγκαία δικαιώματα και την πρόσβαση που απαιτείται, όπως προβλέπεται στο άρθρο 129 του δημοσιονομικού κανονισμού. 
            
         
         
            
               Άρθρο 26
                  Διασταύρωση στοιχείων με ελέγχους
            
            
               Με την επιφύλαξη των υφισταμένων δυνατοτήτων για τη διενέργεια περαιτέρω ελέγχων, όταν έχει διενεργηθεί έλεγχος βάσει διεθνώς αποδεκτών ελεγκτικών προτύπων που παρέχουν εύλογη βεβαιότητα από ανεξάρτητο ελεγκτή επί των οικονομικών καταστάσεων και εκθέσεων που περιγράφουν τη χρήση της συνεισφοράς της Ένωσης, ο εν λόγω έλεγχος αποτελεί τη βάση της συνολικής εξασφάλισης, όπως προσδιορίζεται περαιτέρω, κατά περίπτωση, στους ειδικούς τομεακούς κανόνες, υπό την προϋπόθεση ότι αποδεικνύεται επαρκώς η ανεξαρτησία και οι ικανότητες του ελεγκτή. Η έκθεση του ανεξάρτητου ελεγκτή και η σχετική με τον έλεγχο τεκμηρίωση τίθενται, κατόπιν αιτήσεως, στη διάθεση, του Ευρωπαϊκού Κοινοβουλίου, της Επιτροπής, του Ελεγκτικού Συνεδρίου και των ελεγκτικών αρχών των κρατών μελών.
            
            
               Άρθρο 27
                  Επικοινωνία, ανταλλαγή γνώσεων και δημοσιότητα
            
            
               1.Οι προτείνοντες τα έργα δημοσιοποιούν ενεργά και συστηματικά στους δικτυακούς τόπους τους πληροφορίες σχετικά με όλα τα έργα που στηρίζονται βάσει του παρόντος κανονισμού. Οι πληροφορίες αυτές περιλαμβάνουν ρητή αναφορά στη ληφθείσα στήριξη από το Ταμείο Καινοτομίας.
            
            
               2.Οι προτείνοντες τα έργα εξασφαλίζουν συνεπή, αποτελεσματική και στοχοθετημένη ενημέρωση όσον αφορά τη ληφθείσα στήριξη από το Ταμείο Καινοτομίας που στοχεύει σε διάφορα ακροατήρια, συμπεριλαμβανομένων των ΜΜΕ και του ευρέος κοινού.
            
            
               3.Το λογότυπο του Ταμείου Καινοτομίας ή άλλα διαφημιστικά στοιχεία που απαιτούνται στα συμβατικά έγγραφα χρησιμοποιούνται στο σύνολο των δραστηριοτήτων επικοινωνίας και ανταλλαγής γνώσεων και εμφανίζονται σε πίνακες ανακοινώσεων ή στρατηγικά σημεία ορατά από το ευρύ κοινό.
            
            
               4.Οι προτείνοντες τα έργα παρέχουν λεπτομερείς πληροφορίες σχετικά με τις προβλεπόμενες δράσεις σύμφωνα με τις παραγράφους 1 και 2 του παρόντος άρθρου στο σχέδιο ανταλλαγής γνώσεων που υποβάλλεται σύμφωνα με το άρθρο 10 παράγραφος 3. 
            
            
               5.Ο εκτελεστικός φορέας πραγματοποιεί δράσεις ενημέρωσης, επικοινωνίας και προβολής όσον αφορά τη στήριξη και τα αποτελέσματα του Ταμείου Καινοτομίας. Ο εκτελεστικός φορέας διοργανώνει επίσης συγκεκριμένα σεμινάρια, εργαστήρια ή, οσάκις ενδείκνυται, άλλους τύπους δραστηριοτήτων, με σκοπό τη διευκόλυνση της ανταλλαγής εμπειριών, γνώσεων και βέλτιστων πρακτικών σχετικά με τον σχεδιασμό, την προετοιμασία και την υλοποίηση έργων καθώς και σχετικά με την αποτελεσματικότητα της χρηματοδότησης που παρέχεται μέσω έργων παροχής συνδρομής για ανάπτυξη έργων. 
            
            
               ΚΕΦΑΛΑΙΟ VII
               ΤΕΛΙΚΕΣ ΔΙΑΤΑΞΕΙΣ
            
            
               Άρθρο 28
                  Έναρξη ισχύος 
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 26.2.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32). 
               
               
                  
                     (2)
                  
                        Για παραδείγματα, βλέπε τον κατάλογο που παρατίθεται στον πίνακα 1 στο τέλος της αιτιολογικής έκθεσης.
               
               
                  
                     (3)
                  
                        COM(2015)80, ανακοίνωση της Επιτροπής, Στρατηγική πλαίσιο για μια ανθεκτική Ενεργειακή Ένωση με μακρόπνοη πολιτική για την κλιματική αλλαγή
               
               
                  
                     (4)
                  
                        COM(2017)479, ανακοίνωση της Επιτροπής, Επενδύοντας στην έξυπνη, καινοτόμο και βιώσιμη βιομηχανία: Μια ανανεωμένη στρατηγική για τη βιομηχανική πολιτική της ΕΕ
               
               
                  
                     (5)
                  
                        Η παραπομπή θα συμπληρωθεί
               
               
                  
                     (6)
                  
                        COM (2015)6317, Ανακοίνωση της Επιτροπής, Προς ένα ολοκληρωμένο στρατηγικό σχέδιο ενεργειακών τεχνολογιών (σχέδιο ΣΕΤ): επιτάχυνση του μετασχηματισμού του ευρωπαϊκού ενεργειακού συστήματος
               
               
                  
                     (7)
                  
                        Fraunhofer ISI, Ecofys (2018) Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage (Αντίκτυπος στο περιβάλλον και την οικονομία τεχνολογικών καινοτομιών του Ταμείου Καινοτομίας στους τομείς των ενεργοβόρων βιομηχανιών, των ανανεώσιμων πηγών ενέργειας, των CCS/CCU και της αποθήκευσης ενέργειας)
               
               
                  
                     (8)
                  
                        Πρόταση της Επιτροπής, COM (2018) 439 final, για κανονισμό του Ευρωπαϊκού Κοινοβουλίου και του Συμβουλίου για τη θέσπιση του προγράμματος InvestEU, της 6ης Ιουνίου 2018, διαθέσιμη στη διεύθυνση: 
                  https://eur-lex.europa.eu/legal-content/EL/TXT/?uri=CELEX:52018PC0439
                  .
               
               
                  
                     (9)
                  
                        Απόφαση (ΕΕ) 2017/2172 της Επιτροπής, για την τροποποίηση της απόφασης 2010/670/ΕΕ όσον αφορά τη διάθεση των μη εκταμιευμένων εσόδων από τον πρώτο κύκλο προσκλήσεων υποβολής προτάσεων, ΕΕ L 306 της 22.11.2017, σ. 24.
               
               
                  
                     (10)
                  
                        ICF (2017) 
                  NER 300 Lessons Learnt Summary report
                   (NER 300 Συνοπτική έκθεση των διδαγμάτων που αντλήθηκαν) 
               
               
                  
                     (11)
                  
                        
                  
                     Ειδική έκθεση της 5ης Σεπτεμβρίου 2018, αριθ. 24/2018: Επίδειξη της δέσμευσης και αποθήκευσης διοξειδίου του άνθρακα και καινοτόμων ανανεώσιμων πηγών ενέργειας σε εμπορική κλίμακα στην ΕΕ: δεν επιτεύχθηκε η επιδιωκόμενη πρόοδος την περασμένη δεκαετία
                  
                  , διαθέσιμη στον ιστότοπο του Ελεγκτικού Συνεδρίου στη διεύθυνση: 
                  https://www.eca.europa.eu/Lists/ECADocuments/SR18_24/SR_CCS_El.pdf
               
               
                  
                     (12)
                  
                        Τομεακά εργαστήρια και τελική διάσκεψη (2017) «
                  Χρηματοδότηση της καινοτομίας: προς το Ταμείο Καινοτομίας του συστήματος εμπορίας εκπομπών
                  »
               
               
                  
                     (13)
                  
                        CE Delft (2018) 
                  Έκθεση για τη δημόσια διαβούλευση σχετικά με τη δημιουργία του ταμείου καινοτομίας
                   και 
                  https://ec.europa.eu/clima/consultations/public-consultation-establishment-innovation-fund_el
                   
               
               
                  
                     (14)
                  
                        Ecofys (2018) 
                  Market testing for low-carbon innovation support to energy intensive industry and to power generation
                   (Έρευνα αγοράς για τη στήριξη της καινοτομίας στον τομέα των χαμηλών εκπομπών διοξειδίου του άνθρακα στις ενεργοβόρες βιομηχανίες και την παραγωγή ενέργειας)
               
               
                  
                     (15)
                  
                        
                  Ομάδα εμπειρογνωμόνων του Ταμείου Καινοτομίας
               
               
                  
                     (16)
                  
                        Σύναψη διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη βελτίωση του νομοθετικού έργου, ΕΕ L 123 της 12.5.2016, σ. 1-14
               
               
                  
                     (17)
                  
                        
                  
                     Ειδική έκθεση της 5ης Σεπτεμβρίου 2018, αριθ. 24/2018: Επίδειξη της δέσμευσης και αποθήκευσης διοξειδίου του άνθρακα και καινοτόμων ανανεώσιμων πηγών ενέργειας σε εμπορική κλίμακα στην ΕΕ: δεν επιτεύχθηκε η επιδιωκόμενη πρόοδος την περασμένη δεκαετία
                  
                  , διαθέσιμη στον ιστότοπο του Ελεγκτικού Συνεδρίου στη διεύθυνση: 
                  https://www.eca.europa.eu/Lists/ECADocuments/SR18_24/SR_CCS_El.pdf
                    
               
               
                  
                     (18)
                  
                        Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
               
               
                  
                     (19)
                  
                        Στα επιλέξιμα έργα μπορεί να συγκαταλέγονται αμφότερες καινοτομίες προϊόντων και διαδικασιών που αφορούν προϊόντα που αντικαθιστούν τα αντίστοιχα υψηλής έντασης αερίων θερμοκηπίου.
               
               
                  
                     (20)
                  
                        ΕΕ L 275 της 25.10.2003, σ. 32. 
               
               
                  
                     (21)
                  
                        Απόφαση 2010/670/ΕΕ της Επιτροπής, της 3ης Νοεμβρίου 2010, για καθορισμό κριτηρίων και μέτρων χρηματοδότησης έργων επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση CO2 σε γεωλογικούς σχηματισμούς, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές, στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L  290 της 6.11.2010, σ. 39).
               
               
                  
                     (22)
                  
                        
                  
                     Ειδική έκθεση της 5ης Σεπτεμβρίου 2018, αριθ. 24/2018: Επίδειξη της δέσμευσης και αποθήκευσης διοξειδίου του άνθρακα και καινοτόμων ανανεώσιμων πηγών ενέργειας σε εμπορική κλίμακα στην ΕΕ: δεν επιτεύχθηκε η επιδιωκόμενη πρόοδος την περασμένη δεκαετία
                  
                  , διαθέσιμη στον ιστότοπο του Ελεγκτικού Συνεδρίου στη διεύθυνση: 
                  https://www.eca.europa.eu/Lists/ECADocuments/SR18_24/SR_CCS_El.pdf
                    
               
               
                  
                     (23)
                  
                        Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
               
               
                  
                     (24)
                  
                        Κανονισμός (ΕΕ) αριθ. 1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ' εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ L 302 της 18.11.2010, σ. 1).
               
               
                  
                     (25)
                  
                        Κανονισμός (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (ΕΕ L 11 της 16.1.2003, σ. 1).